text:
Быйылғы йылдың 11 айында республикала 1,6 миллион квадрат метрға яҡын торлаҡ сафҡа индерелгән
Башҡортостан территорияһында быйылғы йылдың 11 айында дөйөм майҙаны 1595 мең квадрат метрлыҡ 17,6 мең фатир файҙаланыуға тапшырылған, был уҙған йылдың ошо уҡ осорона ҡарата 89 процент тәшкил итә. Башҡортостанстат мәғлүмәте буйынса, республиканың 1000 кешеһенә иҫәптә 393 квадрат метр торлаҡ майҙаны сафҡа индерелгән.
Шәхси торлаҡ йорттар өлөшө дөйөм сафҡа индерелгән торлаҡтың 76,5 процентын тәшкил иткән. Шәхси төҙөүселәр менән дөйөм майҙаны 1220,5 мең квадрат метрлыҡ 11,4 мең шәхси йорт төҙөлгән.
Төбәк предприятиелары һәм ойошмалары менән 11 айҙа 374,5 мең квадрат метр торлаҡ файҙаланыуға тапшырылған - 2009 йылдың ошо уҡ осорона ҡарата 106,6 процент.
«Төҙөлөш» эшмәкәрлеге төрө буйынса башҡарылған эштәр күләме үтеп барған йылдың ғинуар-ноябрендә 70 миллиард 330,6 миллион һум күләмендә баһалана йәки 2009 йылдың ошо уҡ осорона ҡарата 95 процент, тип хәбәр итә БР Төҙөлөш һәм архитектура буйынса дәүләт комитетының матбуғат хеҙмәте.


c: text/html

text:
Өфөлә профессиональ кадрҙар әҙерләү мәсьәләһен тикшерәсәктәр
27 июндә Башҡортостан Хөкүмәтенең проект сессияһында профессиональ кадрҙарҙы әҙерләү һәм башҡа бер төркөм мәсьәләләрҙе тикшереү өсөн Мәғариф, Хеҙмәт һәм халыҡты социаль яҡлау, Иҡтисади үҫеш, Сәнәғәт, Финанстар министрлыҡтары, шулай уҡ республиканың Сауҙа-сәнәғәт палатаһы, «Рәсәй таянысы», «Эшлекле Рәсәй», РСПП, Эш биреүселәр союзы һәм эксперт берекмәһе вәкилдәре, төбәктең эре эш биреүселәре йыйыласаҡ. Сараның модераторы – Башҡортостан Республикаһының Президент программаһын тамамлаусылар ассоциацияһы булышлығында «Стратегик инициативалар агентлығы» автономлы коммерцияһы булмаған ойошма департаменты етәксеһе урынбаҫары Борис Белков.
Башҡортостан Республикаһы һәм Стратегик инициативалар агентлығы араһында хеҙмәттәшлек тураһында Килешеүҙе тормошҡа ашырыуға йүнәлтелгән милли компетенциялар һәм квалификациялар системаһының төбәк сегментын ғәмәлгә индереү буйынса юл картаһы – документҡа бөтә яҡтарҙың да килешеүе был сессияның һөҙөмтәһе булырға тейеш. Шулай уҡ белгестең электрон паспорты, электрон хеҙмәт кенәгәһе, идара итеүселәрҙең профессиональ стандартын әҙерләү кеүек Рәсәй территорияһында бойомға ашырылған проекттарҙың презентацияһы планлаштырылған, тип хәбәр итте БР Президент программаһын тамамлаусылар ассоциацияһы рәйесе Азамат Ғөбәйҙуллин.

robotstxt: allowed

filter: keep


text:
Өфөлә «Косметология-Professional» махсус күргәҙмәһе асылды
Бөгөн Өфөлә «Косметология-Professional» махсус күргәҙмәһе асылды.
Уны ойоштороусылар иҫәбендә – Өфө ҡалаһы ҡала округы хакимиәте, Башҡортостан күргәҙмә компанияһы, Башҡортостан Республикаһының Сауҙа-сәнәғәт палатаһы, Башҡорт дәүләт медицина университеты.
Бөгөнгә был төбәгебеҙҙәге косметология һәм эстетик медицина өлкәһендәге берҙән-бер тар махсус күргәҙмә ваҡиғаһы. Унда ҡатнашыусылар матурлыҡ салондары өсөн ҡорамалдар һәм профессиональ косметика күрһәтә, үҙ-үҙеңде тәрбиәләү буйынса консультациялар үткәрә. Бында килеүселәр теоретик белем алыу ғына түгел, заманса beauty-индустрияның өр-яңы ҡаҙаныштарын да күрәсәк.
Экспозицияла Башҡортостандың төрлө ҡалаларынан һәм Рәсәйҙең башҡа төбәктәренән 40-тан ашыу компания ҡатнаша. Күргәҙмәнең төп ваҡиғаһы булып косметология буйынса ҡала конкурсы торасаҡ.
9 июндә күргәҙмә сиктәрендә массаж технологиялары форумын асыу үткәрелә, уны ойоштороусы – Башҡортостан массаж яһаусылар ассоциацияһы. «Косметология-Professional» күргәҙмәһе үҙ эшен 10 июндә тамамлай.


text:
«Тамыр» цифрлы форматта эшләй башланы
«Тамыр» балалар телерадиоканалы һанлы форматта хәбәр тапшыра башланы. Был турала «Башинформ» агентлығына канал етәксеһе Гөлназ Ҡолһарина хәбәр итте. Уның әйтеүенсә, «Тамыр»ҙың башҡорт телендәге тапшырыуҙарын әле үк «Уфанет» һәм «Башинформсвязь» кеүек провайдерҙарҙың клиенттары ҡарай ала. Яҡын арала уларға «Кристалл» да ҡушыласаҡ.
Ошо ваҡиға уңайынан 2 декабрҙә Башҡортостанда балалар телевидениеһы көнө иғлан ителгән. Бөтә төп республика телеканалдарында, шулай уҡ «Спутник FM» радиоһы эфирында тапшырыуҙарҙы ололар менән бергә балалар алып барасаҡ. Бынан тыш, киләһе йылдың февраленән «Тамыр» үҙенең тапшырыуҙарын һанлы форматта башҡорт телендә генә түгел, рус телендә лә алып барырға ниәтләй.


text:
Башҡортостанда Йәш эшҡыуарҙар ассоциацияһының төбәк бүлексәһе асылдыФото: Любовь Колоколова
Башҡортостанда Йәш эшҡыуарҙар ассоциацияһының төбәк бүлексәһе асылды
Башҡортостанда Йәш эшҡыуарҙар ассоциацияһының төбәк бүлексәһе асылдыФото: Любовь Колоколова
Башҡортостан Республикаһында «Йәш эшҡыуарҙар ассоциацияһы» Төбәк-ара йәмәғәт ойошмаһының төбәк бүлексәһе ойошторолдо.
Ойоштороу йыйылышы Өфөлә үткәрелде. Унда БР Дәүләт Йыйылышы-Ҡоролтайҙың Сәнәғәт, транспорт, төҙөлөш, элемтә һәм эшҡыуарлыҡ буйынса комитет рәйесе урынбаҫары Дмитрий Купцов, БР Бәләкәй эшҡыуарлыҡты үҫтереү һәм яҡлау фонды генераль директоры Илдар Байбулатов, «Suyushev&Partners» генераль директоры, Рәсәй Юристар ассоциацияһы ағзаһы Илдар Сөйөшев һәм башҡалар ҡатнашты.
Ассоциацияның маҡсаты йәш эшҡыуарҙарҙы (35 йәшкә тиклемге) бәләкәй һәм урта бизнес өлкәһендә килеп тыуған проблемаларҙы тикшереүгә йәлеп итеү, социаль яуаплы, сәйәси әүҙем һәм патриотик рухтағы йәш эшҡыуарҙар быуынын тәрбиәләү һәм яҡлау, Рәсәйҙең төбәк һәм урындағы йәштәр эшҡыуарҙар берләшмәләрен туплау.
Йыйылышта Йәш эшҡыуарҙар ассоциацияһының Төбәк бүлексәһе Уставы раҫланды, яңы йәмәғәт ойошмаһының етәксе составы һайланды. Йәш эшҡыуарҙар ассоциацияһының БР буйынса төбәк бүлексәһе рәйесе итеп бер тауыштан Илдар Сөйөшев һайланды. Ул ойошманың сайты булдырылыуы хаҡында хәбәр итте, уның эшмәкәрлеге тураһында бөтә мәғлүмәт менән интернет селтәрендә танышып буласаҡ. Йәш эшҡыуарҙар ассоциацияһының БР буйынса төбәк бүлексәһе республиканың бөтә эшҡыуарҙар ойошмалары менән хеҙмәттәшлек итәсәк, сөнки уның төп маҡсаты булып ил иҡтисадында бәләкәй бизнес өлөшөн арттырыу, эшҡыуарлыҡ өлкәһендә цивилизациялы мөнәсәбәттәр ҡороу тора.
Йыйылыш аҙағында Илдар Сөйөшев Рәсәй Йәш эшҡыуарҙар ассоциацияһы рәйесе, Дәүләт Думаһының Граждандар, енәйәт, арбитраж һәм процессуаль закондар буйынса комитеты рәйесенең беренсе урынбаҫары Владимир Груздевтың тәбрикләү һүҙен уҡып ишеттерҙе. Уның фекеренсә, Ассоциация бәләкәй һәм урта бизнес өлкәһендә килеп тыуған киҫкен проблемаларҙы, шулай уҡ йәш бизнесмендарға эш башлағанда осраған проблемаларҙы тикшереү өсөн һөҙөмтәле майҙансыҡ булып тора. «Хәҙер бөтә Рәсәй яңыса эшләргә өйрәнә. Ләкин төп өмөт – йәштәрҙә!» — тип иҫәпләй Владимир Груздев.


text:
Федерация Советына Башҡортостан парламентынан вәкил итеп Рафаил Зиннуров тәғәйенләнде
Рәсәй Федерацияһы Федераль Йыйылышының Федерация Советы ағзаһы – Башҡортостан Республикаһы бишенсе саҡырылыш Дәүләт Йыйылышы – Ҡоролтайҙан вәкил итеп Рафаил Зиннуров тәғәйенләнде. Бындай ҡарар яңы саҡырылыш республика парламентының беренсе ултырышында ҡабул ителде.
«Берҙәм Рәсәй» партияһы ағзаһы, Дәүләт Йыйылышы депутаты Рафаил Зиннуровтың кандидатураһы Рәсәй Федерацияһы Конституцияһының 95-се статьяһына һәм «РФ Федераль Йыйылышының Федерация Советын ойоштороу тәртибе тураһында» федераль закондың 3-сө статьяһына ярашлы «Берҙәм Рәсәй» бөтә Рәсәй сәйәси партияһының Генераль Советы Президиумы ҡарары һәм «Берҙәм Рәсәй» фракцияһы тәҡдиме буйынса тикшереүгә сығарылды, тип хәбәр итте БР Дәүләт Йыйылышы спикеры Константин Толкачев. Зиннуровтың кандидатураһы күпселек тауыш менән ҡабул ителде.
Константин Толкачев Рафаил Нариман улын вәкәләттәр йөкмәтелеү менән ҡотлап, бөтә Рәсәй һәм Башҡортостан мәнфәғәтенә уңышлы хеҙмәт итеүен теләне.


text:
Ҡырымдың Белогорск районы вәкилдәре Өфөгә Йәштәрҙең наркоманияға ҡаршы волонтерҙар форумына киләсәк
Ҡырым Республикаһының Белогорск районы вәкилдәре Өфөлә 27-30 майҙа үтәсәк Йәштәрҙең наркоманияға ҡаршы волонтерҙар форумында ҡатнашыу инициативаһы менән сыҡты. Мэрияның матбуғат хеҙмәтенән хәбәр итеүҙәренсә, Белогорск районынан район хакимәтенең ғаилә, йәштәр һәм спорт бүлеге начальнигы Виктория Токарева киләсәк.
— Рәсәйҙең яңы төбәге хеҙмәттәштәренең форумда ҡатнашыуы Башҡортостан Республикаһы менән Ҡырым араһында хеҙмәттәшлекте нығытыуға, йәштәр сәйәсәте өлкәһендә көнүҙәк мәсьәләләрҙе хәл итеүгә йоғонто яһаясаҡ, — тип билдәләй сараны ойоштороусылар.
Иҫегеҙгә төшөрәбеҙ, илдең 24 төбәгенән наркотиктар әйләнешен контролдә тотоу учреждениеларының йәштәр сәйәсәте белгестәре һәм активистар Башҡортостандың баш ҡалаһында наркоманияны иҫкәртеү һәм волонтерҙар хәрәкәтен үҫтереү темаларын тикшереү өсөн йыйыласаҡ. Форум 28 майҙа 11 сәғәттә башлана.


text:
Йәш гвардиясылар Өфө янында янғындан зыян күргән кешене ҡотҡарған
Йәш гвардиясылар ҡан тапшырып, янғындан зыян күргән кешене ҡотҡарҙы. Был хаҡта «Башинформ» агентлығына «Берҙәм Рәсәйҙең Йәш Гвардияһы» Башҡортостан төбәк бүлексәһенең матбуғат секретары хәбәр итте.
— Өфө янындағы дача ҡасабаларының береһендә өй янып китә, – тип һөйләне ул. – Һөҙөмтәлә был өйҙәге ир ике аяғын да утҡа бешерә. Береһенә хатта ампутация яһарға тура килә. Ғүмерен һаҡлап ҡалыу өсөн ҡан биреү талап ителә. Уға йәш гвардиясылар ярҙамға килде һәм шуларҙан ун биш кеше яртышар литр ҡан тапшырҙы.


text:
Республикала Роберт Йәғәфәров исемендәге премия булдырылды
Роберт Йәғәфәров исемендәге премия Өфөләге Болғар мәҙәни үҙәге башланғысы менән булдырылды. Был хаҡта «Башинформ» агентлығына «Башҡортостан — Болғар» дуҫлыҡ йәмғиәтенең башҡарма директоры Татьяна Коробова хәбәр итте.
— Премия менән беҙҙең Йәмғиәт тарафынан ойошторолған төрлө конкурстарҙа ҡатнашыусы балаларҙың ижади эштәре билдәләнәсәк, — тип комментарий бирҙе ул. – Тейешле ҡарар премияның ойоштороу комитеты менән ҡабул ителде.
Премия ярҙамында балаларҙың ижадҡа ынтылышын дәртләндереү генә түгел, ә йәш быуынға рәссамдың баһалап бөткөһөҙ мираҫын тапшырыу мөмкинлеген дә бирә, тип иҫәпләй ойоштороусылар.
Роберт Йәғәфәров республиканың танылған үҙешмәкәр рәссамдарының береһе булды. Һөнәре буйынса врач булараҡ ул 20 йыл тирәһе Өфөнөң 13-сө дауаханаһында эшләй. Әммә 1995 йылда медицинаны ҡалдырып, рәсем буйынса махсус белеме булмаһа ла, Роберт Йәғәфәров тулыһынса һынлы сәнғәт менән шөғөлләнә башлай.
Роберт Йәғәфәров Рәсәй Рәссамдар союзы һәм ЮНЕСКО ағзаһы булды. Бөгөн уның эштәре Михаил Нестеров исемендәге Башҡорт дәүләт художество музейында, Өфөнөң «Мираҫ», «Урал» галереяларында, Бөрө, Белорет ҡалаларының, «Янғантау» шифаханаһының картиналар галереяһында һаҡлана. Күп кенә эштәрен Америка, Франция, Германия, Норвегия, Төркиә, Малайзия, Израиль һәм башҡа илдәрҙең шәхси коллекционерҙары һатып алған.


text:
22 март
22 март — григориан стиле буйынса йылдың 81-се (кәбисә йылында 82) көнө. Йыл аҙағына тиклем 284 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- БМО — Бөтә донъя һыу ресурстары көнө.
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
- 1905 — Николай Баскаков, төрки телдәр белгесе, филология фәндәре докторы (1951), профессор (1969).
- 1924 — Ёлкин Иван Сергеевич, Бөйөк Ватан һуғышында ҡатнашыусы, Советтар Союзы Геройы (1945).
- 1927 — Хөрмәт Бикҡолов, башҡорт яҙыусыһы һәм тәржемәсеһе.
- 1930 — Вил Сәғит улы Кәримов, Башҡортостандың атҡаҙанған сәнғәт эшмәкәре.
Был көндө үлгәндәр[үҙгәртергә | вики-тексты үҙгәртергә]
- 1832 — Йоһанн Вольфганг фон Гёте, немец ғалимы һәм яҙыусыһы.
- 1988 — Йософ Гәрәй, башҡорт яҙыусыһы, тәржемәсе.
- 2010 — Толкунова Валентина Васильевна, урыҫ йырсыһы, Рәсәйҙең атҡаҙанған һәм халыҡ артисы.


text:
Продукция сифаты өлкәһендә БР Президенты Премияһына конкурсҡа заявкалар ҡабул ителә
1 авгусҡа тиклем 2010 йылғы продукция (тауарҙар, хеҙмәттәр) сифаты өлкәһендә БР Президенты Премияларына дәғүә итеүгә конкурсҡа заявкалар ҡабул ителә.
Премиялар йыл һайын бирелә. Уларға конкуренцияға һәләтле продукция сығарған, юғары сифатлы хеҙмәтләндереү күрһәткән һәм шул уҡ ваҡытта сифат менән идара итеүҙең юғары һөҙөмтәле ысулдарын уңышлы файҙаланған ойошмалар эйә була.
Заявкалар БР Стандартлаштырыу, метрология һәм сертификатлаштырыу үҙәгендә ҡабул ителә. Ойошма етәксеһе тарафынан раҫланған тултырылған анкеталар БР Стандартлаштырыу, метрология һәм сертификатлаштырыу үҙәгененең мәғлүмәт бүлегенә тапшырыла.
Конкурс тураһында Положение, бланкалар һәм бөтә кәрәкле мәғлүмәт материалдары БР Стандартлаштырыу, метрология һәм сертификатлаштырыу үҙәгенең www.bashtest.ru рәсми сайтында урынлашҡан.


text:
Өфөлөләр Афғанстанда һәләк булған яугирҙарҙы хөрмәтләп иҫкә алды
Өфөнөң Еңеү паркында «Ҡайғырыусы әсә» мемориалына сәскәләр һалыу тантанаһы үтте, сара совет ғәскәрҙәрен Афғанстандан сығарыуға 24 йыл тулыу айҡанлы ойошторолдо.
Сарала хәрби хәрәкәттәр ветерандары, һәләк булған яугир-интернационалистарҙың туғандары, йәмәғәт ойошмалары вәкилдәре, йәштәр ҡатнашы, тип хәбәр иттеләр Өфө хакимиәтенең мәғлүмәт-аналитика бүлегенән.
БР Хөкүмәте Премьер-министры урынбаҫары Марат Мәһәҙиев һәм ҡала хакимиәте башлығы Ирек Ялалов Башҡортостандың күп милләтле халҡы һәм Өфө граждандары исеменән мемориалға сәскәләр һалды.
Афғанстанда совет ғәскәрҙәре составында Башҡортостандан 9,5 меңдән ашыу кеше һуғышған, уларҙың күпселеге орден һәм миҙалдар менән наградланған. Башҡортостандан 340-тан ашыу яугир-интернационалист яу яланынан әйләнеп ҡайтмаған. Дөйөм алғанда, Афғанстанда беҙҙең ил 15 меңдән ашыу һалдат һәм офицерын юғалтҡан.


text:
Бызылдауыҡтар
Бызылдауыҡтар, бызылдаҡ ҡуңыҙҙар (лат. Carabidae, урыҫ. Жужелицы) — ҡаты ҡанатлылар отрядынан бөжәктәр ғаиләһе; урта бүлкәттәрҙә йәшәй торған ҡуңыҙҙар ғаиләһе[1]. Йыртҡыстар (Adephaga). 20 меңләп төрҙө үҙ эсенә алған аҫотрядынан иң күп һанлы ғаилә. Татарстан биләмәһендә 64 ырыуға кергән 306 төр билдәле.
Төрлө формалағы, төҫтәге һәм ҙурлыҡтағы (1-ҙән алып 47 мм- ға хәтле) ҡуңғыҙҙар. Кәүҙәләре оҙонса, матур, аяҡтары оҙон, йүгереүгә яйлашҡан, мыйыҡтары еп кеүек йәки ҡыл һымаҡ һәм төп буынтыҡтарҙан тыш, ҡуйы ваҡ тоташ төклө. Барлыҡ аяҡтары ла 5 буынтыҡлы, ата ҡуңғыҙҙарҙың алғы аяҡтары киңәйгән һәм аяҡ табандары ла төклө. Личинкалары камподео һымаҡ формала. Башы асыҡ айырылып тора. Мыйыҡтары 4 буынтыҡлы, күҙҙәре йыш ҡына 6 була йәки бөтөнләй булмай. Аяҡтары 5 буынтыҡлы. Ҡорһағы 10 сегменттан тора, 8 пар ябай һулыш юлы бар. Туғыҙынсы ҡорһаҡ сегменты, ғәҙәттә, церкалар, унынсыһы терәк булып тора.
Бызылдауыҡтарҙың күпcелеге йыртҡыстар, бөжәктәр, уларҙың личинкалары, моллюсклар, селәүсендәр һ.б. умырткаһыҙҙар менән туҡлана (зоофагтар), ҡайһы берҙәре үҫемлек һәм хайуан аҙыҡтары менән дә туҡлана (пантофагтар), бик аҙҙары — үлән менән туҡланыусылар (фитофагтар), улар араһында ауыл хужалығы һәм урман культураларын зарарлаусылар ҙа бар, башҡалары хайуан һәм үҫемлек ҡалдыҡтары менән туҡлана (сапрофагтар).
Бызылдауыктар умыртҡалы хайуандарҙың туҡлану сылбырында әһәмиәтле урын алып тора, ауыл һәм урман хужалығындағы ҡоротҡостар һаны динамикаһын көйләү процессында ҙур роль уйнай. Бызылдауыҡтар биоценозда антропоген һ.б. факторҙар тәьҫирендә үтүсе процесстарҙың һәм тереклек итеү мөхитенең алыштырғыһыҙ индикаторҙары булып торалар.
Иҫкәрмәләр[үҙгәртергә | вики-тексты үҙгәртергә]
- ↑ Терминологический словарь по зоологии. Русско-башкирский и башкирско-русский (Т. Г. Баишев, 1952)
Сығанаҡтар[үҙгәртергә | вики-тексты үҙгәртергә]
- ТР Фәннәр академиясенең Татар энциклопедиясе институты
- Татар энциклопедиясе. Казан, 2008.


text:
Ислам реабилитация үҙәге 18 кешене наркотиктар тырнағынан ҡотҡарҙы
«Нәсихәт» ислам реабилитация үҙәге бер йылда 18 кешене наркотиктарға бәйлелектән ҡотҡарған. Был турала «Башинформ» агентлығына үҙәкте ойоштороусы Нурмөхәмәт Нуриев хәбәр итте.
— Йыл дауамында беҙҙә наркоманлыҡ һәм алкоголизм тырнағына эләккән 100 кеше реабилитация үтте, — тине ул. – Шуларҙың утыҙының дөрөҫ юлға аяҡ баҫыуына, был һаҙлыҡҡа киренән батмаясаҡтарына ышанам. Был кешеләр ғаиләләренә әйләнеп ҡайтты, эшкә урынлашты. Беҙҙең өсөн был ҙур һөҙөмтә. Ҡалғандары менән бәйләнеш тотабыҙ һәм яҙмыштарын иғтибар менән күҙәтәбеҙ. Беҙҙең үҙәктең уҡыусылары хәҙер филиалда – республиканың Салауат районында социаль адаптация үтә. Әлеге ваҡытта яңы төркөм туплайбыҙ.
«Нәсихәт» ислам реабилитация үҙәге Өфөнөң Калинин районы Максимовка ҡасабаһында урынлашҡан. Үҙәк хеҙмәткәрҙәре алкоголь һәм наркотик матдәләрҙе тыйыусы исламға һәм кешеләр араһында йылы мөнәсәбәттәргә нигеҙләнеп эш итә. Үҙәк реабилитанттарҙы медицина дауалауы курсын үткәндән һуң ғына ҡабул итә.


text:
Ҡаланың 435 йыллығына әҙерлек бара
Майҙа Өфөлә ҡалаға нигеҙ һалыуҙың 435 йыллығына арналған "Өфө быуаттар аша. Кешеләр һәм яҙмыштар" ғилми-ғәмәли конференцияһы үтәсәк. Уның программаһы Рәсәй мәҙәниәт фондының Башҡортостан филиалы ҡарамағындағы Флүрә Әхмәрова исемендәге Ҡала тыуған яҡты өйрәнеүселәр йәмғиәте ултырышында раҫланды.
Конференцияға Өфө Кремленә һәм Өфө ҡәлғәһенә нигеҙ һалыуҙан башлап ҡала тарихына арналған яңы тикшеренеүҙәр һөҙөмтәләре сығарыласаҡ. Бөйөк Ватан һуғышы темаһы ла урын аласаҡ.
Хәҙер крайҙы өйрәнеүселәр тыуған яҡты өйрәнеү альманахы өсөн материал йыя.


text:
Рәсәй Президенты Указы менән оборона-сәнәғәт комплексы йәш хеҙмәткәрҙәре өсөн стипендия билдәләнде
Илдең оборона-сәнәғәт комплексының иң яҡшы йәш хеҙмәткәрҙәре хәҙер 20 мең һум күләмендә стипендия ала аласаҡ. Рәсәй Президентының "Рәсәй Федерацияһының оборона-сәнәғәт комплексы ойошмаларының йәш хеҙмәткәрҙәренә дәүләт ярҙамы саралары тураһында" Указына 2010 йылдың 29 апрелендә ҡул ҡуйылды.
20 мең һум күләмендәге айлыҡ стипендия йәш (35 йәшкә тиклемге) инженер-техник хеҙмәткәрҙәргә, белгестәргә һәм юғары квалификациялы эшселәргә ҡоралдарҙың, хәрби, махсус һәм инновацион техниканың сифатын яҡшыртыуҙы, хәрби һөҙөмтәлелеген һәм конкуренцияға һәләтлелеген тәьмин иткән алдынғы фәнни-техник һәм производство-технологик ҡаҙаныштары өсөн билдәләнгән.
Стипендия Рәсәй Президенты тарафынан РФ Хөкүмәте күрһәтеүе буйынса өс йылға тиклем ваҡытҡа билдәләнә, тип ҡаралған. Стипендия бер үк кешегә бер нисә тапҡыр тәғәйенләнеүе мөмкин, ә йыл һайын стипендия алыусылар һаны 1000 кешенән артмаҫҡа тейеш.


text:
Фото:
Рөстәм Хәмитов һәм Руслан Аушев Өфөлә БДБ илдәренең ветерандар ойошмаларын йыйыу тураһында һөйләшеп килеште
Фото:
Кесаҙна, 24 мартта, Башҡортостан Президенты Рөстәм Хәмитов Республика Йортонда Берләшмә ағзаһы дәүләттәренең хөкүмәт башлыҡтары Советы ҡарамағындағы Яугир-интернационалистар эштәре буйынса комитет рәйесе Руслан Аушев менән осрашты.
БР Президенты һәм Комитет башлығы Берләшмә илдәре ветерандар ойошмаларының Координацион Советын 20 апрелдә Өфөлә үткәреү тураһында һөйләшеп килеште.
Руслан Аушев һүҙҙәренсә, Башҡортостан бындай сараны үткәреү өсөн осраҡлы һайланмаған: республика БДБ-ның географик үҙәгендә урынлашҡан.
— Бында Ингушетия Президенты булараҡ килгән осорҙан уҡ республика етәкселеге менән йылы мөнәсәбәттәр һәм Өфө хаҡында яҡшы хәтирәләр һаҡлана миндә, — тине Руслан Аушев. Уның әйтеүенсә, ул Рөстәм Хәмитовҡа Координацион Советты Өфөлә үткәреү үтенесе менән мөрәжәғәт иткән, һәм Башҡортостан Президенты фатиха биргән.
Рөстәм Хәмитов, Башҡортостан Координацион Советты бишлегә үткәрәсәк һәм Берләшмә илдәре делегацияларын ҙур ихласлыҡ менән ҡабул итәсәк, тип билдәләне.
Координацион Советта хәбәрһеҙ юғалған һалдаттарҙы эҙләү, ветерандарҙы социаль яҡлау мәсьәләләре тикшереләсәк.


text:
Эпос
Эпос — әҙәбиәттә иң ныҡ таралған һәм универсаль төр. Уның ике төрлө мәғәнәһе бар:
- Һүрәтләү рәүешендәге объективлыҡҡа нигеҙләнгән жанрҙарҙаң барыһы бергә әҙәбиәттең эпос төрөнә ҡарай.
- Боронғо дәүерҙең ҡатмарлы ижтимағи күренештәрен сағылдырған шиғри жанр.
Йөкмәткеһе
Эпос — тарихи жанр[үҙгәртергә | вики-тексты үҙгәртергә]
Ул социаль синыфтар барлыҡҡа килгәнгә тиклем. йәғни ырыуҙар осоронда тыуа. Күп эпостарҙа ырыуҙарҙың үҙ аллы халыҡҡа берләшеү идеялары сағыла. Һәм шул сәбәптән эпостарҙың күпселегендә дөйөм халыҡ мәнфәғәте өсөн көрәшеүсе героик шәхестәр үҙәктә тора.
Эпос — берҙәм жанр[үҙгәртергә | вики-тексты үҙгәртергә]
Әммә төрлө халыҡтарҙа уның үҙенсәлекле яҡтары булмай ҡалмай. Шуға күрә уның исеме лә төрлө илдә төрлөсә аталған. Урыҫтарҙа былина, украиндарҙа — дума, Исландияла, Норвегияла — сага, бүрәттәрҙә — улигер, сахаларҙа — олонхо, карел һәм финдарҙыҡы — руно, ҡаҙаҡ, үзбәк һәм уйғырҙарҙа — дастан булып йөрөй.
Башҡорт халыҡ эпостары[үҙгәртергә | вики-тексты үҙгәртергә]
- Урал-батыр
- Аҡбуҙат
- Бабсаҡ менән Күсәк
- Ҡуңыр буға
- Заятүләк менән Һыуһылыу
- Күсәк-бей
- Ай һәм Зөһрә
- Оло һәм Кесе Инйәр
- Иҙеүкәй менән Мораҙым
- Аҡһаҡ ҡола
- Ҡара юрға
- Алпамыша
- Тарғын менән Ҡужаҡ
- Ек-мәргән
- Мәргән и Маян
- Аҡһаҡ-ҡола
- Бабсаҡ-бей менән Ҡараҡоломбәт-бей
- Ҡуҙыйкүрпәс менән Маянһылыу
- Куҙ-Күрпәс
- Алдар менән Зөһрә
- Йософ менән Зөлайха
- Таһир менән Зөһрә
- Һуңғы йыр
- Байрамбикә менән Татлыбай
- Ҡарас менән Акша
- Ҡараһаҡал
- Батырша
- Юлай менән Салауат һәм башҡалар.
Башҡорт халыҡ эпостары донъя кимәлендә[үҙгәртергә | вики-тексты үҙгәртергә]
- 2015 йыл башында Башҡорт дәүләт университеты уҡытыусылары төрөк ғалимдары менән берлектә «Башҡорт халҡының эпостар йыйынтығы»н баҫтырып сығарҙы. Был эш төрөк әҙәбиәтенең 100 томлыҡ антологияһын сығарыу проектына нигеҙләнеп башҡарылды һәм 1932 йылда Төрөк Республикаһының беренсе президенты Мостафа Кемаль Ататөрк тарафынан булдырылған Төрөк лингвистика йәмғиәте тарихында тәүге ваҡиға булды. Хеҙмәт дүрт томдан тора, уның беренсеһендә мифологик эпостар, икенсеһендә — социаль-көнкүреш, өсөнсөһөндә — тарихи, дүртенсе томында героик эпостар урын алған. Улар араһында башҡорт халҡының «Урал батыр», «Аҡбуҙат», «Аҡһаҡ-ҡола», «Ҡара-Юрға» әҫәрҙәре бар. Текстар башҡорт һәм төрөк телдәрендә бирелгән.
Боронғо эпостар[үҙгәртергә | вики-тексты үҙгәртергә]
Классик эпостар[үҙгәртергә | вики-тексты үҙгәртергә]
- "Ролланд", Франция
- Нибелунгтар тураһында йыр", Германия
- "Сид тураһында поэма", Испания.
- "Калевала", Финляндия
- " Игорь полкы тураһында һүҙ", Рәсәй(урыҫ)
- "Махабхарата"," Рамаяна", Һиндостан
- Олонхо, яҡут(саха) эпосы
Сығанаҡтар[үҙгәртергә | вики-тексты үҙгәртергә]
Ким Әхмәтйәнов. Әҙәбиәт теорияһы. Башҡорт халыҡ ижады.


text:
Иртәгә Өфөлә БР Һуғыш һәм хәрби хеҙмәт ветерандары комитетының пленумы үтәсәк
14 сентябрҙә Өфө гарнизонының Офицерҙар йортонда (Өфө, Коммунистик урамы, 43) Башҡортостан Республикаһы Һуғыш һәм хәрби хеҙмәт ветерандары (пенсионерҙары) комитетының пленумы үтәсәк, уның дауамында ветерандарҙың социаль хәлен яҡшыртыу мәсьәләләре ҡараласаҡ. Ултырышта республика Хөкүмәте министрлыҡтары һәм комитеттары етәкселәре, Башҡортостан Республикаһының Дәүләт Йыйылышы – Ҡоролтай һәм Дәүләт Думаһы депутаттары, БР Хәрби комиссариатының һәм Рәсәй ДОСААФ ойошмаһының төбәк бүлексәһе вәкилдәре ҡатнашасаҡ.
Башлана – 11 сәғәттә.


text:
Йәшелғош
Йәшелғош (лат. Merops apiaster, урыҫ. Золотистая щурка) — сыбарсайҙар(Meropidae) ғаиләһендәге сағыусы бөжәктәр менән туҡланыусы ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Сыйырсыҡ ҙурлығында. Ғәҙәттә күмәкләшеп йөрөйҙәр. Осҡанда оҙон ҡанаты, уртаһынан нәҙек кенә ҡауырһындары сығып торған оҙон ҡойроғо күҙгә ташлана. Суҡышы оҙон, аҫҡараҡ кәкерәйеп тора. Түбәһе һәм арҡаһы һары көрән. Тамағы ҡара һыҙат менән уратып алынған һары төҫтә. ҡанаттары һәм ҡойроғо йәшел. Кәүҙәһенең аҫ яғы зәңгәр. Башҡа ҡоштар менән бутау мөмкин түгел. Тауышы яңғырауыҡлы: «тири-тири». Күсмә ҡош. Урыны менән киң генә таралған. Умартасыларға зыян килтерә.
Йәшәү урыны[үҙгәртергә | вики-тексты үҙгәртергә]
Яландарҙағы балсыҡлы һәм ҡомло ҡабаҡтарҙа йәшәй. Ояһын ерҙе өңөп яһай.
Туҡланыуы[үҙгәртергә | вики-тексты үҙгәртергә]
Төрлө бөжәктәр менән туҡлана. Күберәген сағыусы бөжәктәр менән.
Үрсеүе[үҙгәртергә | вики-тексты үҙгәртергә]
5-6 бөртөк аҡ йомортҡаһы була.
Галерия[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
Э. Ф. Ишбирҙин. Башҡортостан ҡоштары китабы. Өфө, 1986 йыл.


text:
Реджеп Тайип Эрдоған
Рәджәп Таййып Э́рдоған (төр. Recep Tayyip Erdoğan, 1954 йылда Истанбулда тыуған) — төрөк дәүләт һәм сәйәсәт эшмәкәре, 2014 йылдан башлап Төркиә Йөмһүриәтенең 12-се Президенты. Төркиә Йөмһүриәтенең Ғәҙеллек һәм үсеш партияһы Лидеры.
Тормош юлы[үҙгәртергә | вики-тексты үҙгәртергә]
- 1954 йылдың 26 февралендә Истамбулдың Бейоғлу районы Касымпаша кварталында тыуған.
- 1973 йылда Истамбулдың имам-хатыбтар дин мәктәбен тамамлай.
- 1980 йылға тиклем төрлө транспорт ойошмаларында эшләй.
- 1980 йылдың 12 сентябрендә Төркиәлә 3-сө хәрби түңкәрелеш булды.
- 1994 йылда Истамбул мэры вазифаһына һайлана.
2014 йылдың 10 авгусында Рәжәп Тайип Эрдоған граждандарҙың тура һайлау юлы аша 51.79% тауыш менән президент итеп һайланды.
Реджеп Тайип Эрдоған - Мәскәү дәүләт Халыҡ-ара мөнәсәбәттәр институты Хөрмәтле Докторы (2011) [1]
- ↑ Эрдоган стал почетным доктором МГИМО, Вести.ру


text:
Йәштәр Өфөлә конгресҡа йыйыла
Баш ҡаланың Конгресс-холында "Донъя: йәштәр, идеялар, үҫеш" тип аталған йәштәр йыйыны үтә. Ойоштороусылар хәбәр итеүенсә, форумға 500-ҙән ашыу кеше саҡырылған. Улар араһында республика йәштәр хәрәкәте әйҙәүселәре – район һәм ҡала йәштәр советтары рәйестәре, университеттар һәм эре предприятиеларҙың профсоюз лидерҙары. Сарала республика етәкселеге, йәмәғәтселек һәм эшлекле даирәләр вәкилдәре менән осрашыуҙар, коммперция булмаған проекттар менән идара итеү өлкәһендә федерель эксперттар ҡатнашлығында интерактивтар һәм тренингтар ҡаралған.


text:
Республиканың Иҡтисади үҫеш министрлығы иң яҡшы бизнес-идея эҙләй
БР Иҡтисади үҫеш министрлығы «Башҡортостан Республикаһының иң яҡшы бизнес-идеяһы» конкурсын үткәреү хаҡында иғлан итә.
Перспективалы инновацион бизнес-идеяларҙы асыҡлау һәм уларҙы артабан тормошҡа ашырыу сараның төп маҡсаты булып тора, тип билдәләне республиканың иҡтисади үҫеш министры урынбаҫары Александр Марьин. Идеяның яңы, үҙенсәлекле, ҡыҙыҡлы, ҡануниәткә ҡаршы килмәгән булыуы шарт.
Ведомствоның матбуғат хеҙмәтенән хәбәр итеүҙәренсә, конкурста юридик шәхестәр, йәғни ғәмәлдәге ҡануниәткә ярашлы Башҡортостан Республикаһында һалым органдарында теркәлгән ойошмалар ғына ҡатнаша ала. Шулай уҡ тәҡдим ителгән проекттар төбәктәге экологик хәлгә кире йоғонто яһарға тейеш түгел.
Конкурс нигеҙендә һайлап алыуҙың беренсе этабын үткәндәргә эксперттар советы баһа бирәсәк. Улар араһынан бәйгенең һуңғы этабында еңеүселәр билдәләнәсәк. Иң яҡшы эштәр авторҙарына ойоштороусылар иҫәбенә бизнес-план төҙөүҙә ярҙам күрһәтеләсәк.
Заявкалар 31 авгусҡа тиклем ҡабул ителә. Кәрәкле документтар исемлеге һәм ҡатнашыусы бланкыһы БР Иҡтисади үҫеш министрлығы сайтының «Конкурстар» бүлегендә урынлаштырылған.
Тулыраҡ мәғлүмәт алыу өсөн Өфө ҡалаһы, Туҡаев урамы, 46, 261-се бүлмә адресы йәки (347) 250-41-82 телефоны буйынса мөрәжәғәт итергә мөмкин.


text:
Фото:
Башҡортостан делегацияһы Астанала халыҡ-ара саммиттар үткәреү тәжрибәһен өйрәнә
Фото:
БР Хөкүмәте Премьер-министры урынбаҫары Салауат Сәғитов етәкселегендәге Башҡортостан делегацияһы Ҡаҙағстан Республикаһының баш ҡалаһы Астанала булды. 2011 йылда унда Шанхай хеҙмәттәшлек ойошмаһы саммиты үткәрелде.
Делегация ағзалары Астананың Шанхай хеҙмәттәшлек ойошмаһы саммиты ваҡытында файҙаланылған инфраструктура объекттары менән танышты, тип хәбәр иттеләр БР Хөкүмәтенең матбуғат хеҙмәтенән.
Ҡаҙағстандан Шанхай хеҙмәттәшлек ойошмаһы эшмәкәрлеге мәсьәләләре буйынса Милли координатор, Ҡаҙағстан Республикаһы Сит ил эштәре министрлығы Илсеһе Шахрат Нурышев менән осрашыу сиктәрендә күп яҡлы проекттар ойоштороу һәм уларҙы тормошҡа ашырыу, ШОС һәм БРИКС саммиттарына әҙерлек сиктәрендә ике яҡ өсөн дә файҙалы хеҙмәттәшлек итеүҙе нығытыу механизмдары тикшерелде.
Вице-премьер Салауат Сәғитовтың Ҡаҙағстан Республикаһы мәҙәниәт һәм киң коммуникациялар министрының беренсе урынбаҫары Жанна Ҡорманғәлиева менән осрашыуы барышында ике республика араһында мәҙәни бәйләнештәрҙе артабан үҫтереү, берлектә мәҙәни проекттарҙы тормошҡа ашырыу мәсьәләләре ҡаралды.
Шулай уҡ Ҡаҙағстан социологтар ассоциацияһы директоры урынбаҫары Юлия Кучинская менән осрашыу ойошторолдо, унда «Социаль киңлек булараҡ Шанхай хеҙмәттәшлек ойошмаһы» темаһына түңәрәк өҫтәл үткәреү тураһында һөйләшеп килешелде.


text:
Фото:
Учалыла ветерандар өсөн клуб асылды
Фото:
21 авуста Учалыла «Ветеран» клубы асылды. Һуғыш һәм хеҙмәт ветерандары, ҡалаға нигеҙ һалыусылар, пенсионерҙар өсөн был ваҡиға ҙур байрамға әүерелде, тип хәбәр иттеләр муниципалитеттың мәғлүмәт-аналитика бүлегенән. Клуб бинаһы 1957 йылда, Учалыға ҡала статусы бирелгәнгә тиклем үк төҙөлгән. Тәүге йылдарҙа бинала төрлө учреждениелар урынлашҡан, 2011 йылда ул Ветерандар советына файҙаланыуға тапшырылған. Былтыр район хакимиәте бында капиталь ремонт үткәрергә ҡарар иткән. Был маҡсаттарға муниципаль район бюджетынан ике миллион һумға яҡын аҡса бүленгән.
— Клубҡа ремонт үткәрергә һүҙ биргәйнем. Һәм бөгөн был яңыртылған йортто һеҙгә тапшырабыҙ. Әммә был, һеҙ башҡарған эштәр менән сағыштырғанда, бик аҙ. Һеҙгә оло рәхмәтебеҙҙе белдереп, артабан да ярҙам итергә һүҙ бирәбеҙ, — тип мөрәжәғәт итте ветерандарға район хакимиәте башлығы Фәрит Дәүләтгәрәев.
Бинала тулыһынса ҡыйыҡ алмаштырылған, заманса тәҙрәләр ҡуйылған, сантехника йыһаздары яңыртылған, фасад, электр селтәре ремонтланған.
Клубтың беренсе ҡатында — бильярд уйнау өсөн бүлмә, осрашыуҙар һәм төрлө саралар үткәреү өсөн ултырыштар залы, икенсе ҡатында китапхана урынлашҡан.


text:
Өфөлә «Гәлсәр һандуғас-2015» йыр бәйгеһенә йомғаҡ яһалдыФото: Эдуард Дилмөхәмәтов
Өфөлә «Гәлсәр һандуғас-2015» йыр бәйгеһенә йомғаҡ яһалды
Өфөлә «Гәлсәр һандуғас-2015» йыр бәйгеһенә йомғаҡ яһалдыФото: Эдуард Дилмөхәмәтов
ӨФӨ, 2015 йыл, 9 ноябрь. /«Башинформ» мәғлүмәт агентлығы, Ләйлә Аралбаева/.
Өфөләге «Башҡортостан» дәүләт концерт залында «Гәлсәр һандуғас-2015» телевизион йыр конкурсында еңеүселәрҙең гала-концерты уҙҙы. Биш йыллыҡ тәнәфестән һуң популяр йыр бәйгеһе быйыл тәүгә «Рәсәй — Башҡортостан» телеканалында ойошторолдо.
«Йыл йыры» номинацияһында йәш йырсы Йәмил Баймырҙин еңеү яуланы. Ул Рәдиф Зариповтың Әлфис Ғаязов шиғырына яҙған йырын башҡарҙы. Илдар Ямалов, Денис Нәғимов һәм Ильяс Кинйәғолов иң яҡшы башҡарыусылар тип танылды. Гала-концертта шулай уҡ «Йыл асышы», «Өмөт», «Тамашасылар һөйөүе призы», «Мәҙәниәтте һәм сәнғәтте үҫтереүгә өлөш индергән өсөн» номинацияларында еңеүселәр билдәләнде. Лауреаттарҙың барыһына ла гәлсәр һандуғас статуэткаһы һәм аҡсалата бүләк тапшырылды.
«Гәлсәр һандуғас» телевизион конкурсы 15 йыл инде башҡорт эстрадаһында яңы исемдәр аса. Быйыл ижади этапта 70-тән ашыу йырсы ҡатнашты, шуларҙың 20-һе финалға сыҡты. «Гәлсәр һандуғас» ҡанаты аҫтында» тип аталған яңы проектта сәләмәтлек мөмкинлектәре сикләнгән балалар ҙа ҡатнаша алды.
«Конкурсты ярты йыл эсендә әҙерләнек, бик тығыҙ эш булды, — тип һөйләне проекттың етәксеһе һәм уның алыштырғыһыҙ алып барыусыһы Земфира Байбулдина. — Һөҙөмтәләр менән ҡәнәғәтбеҙ, залдың яҡшы энергетикаһын тойҙоҡ, тамашасыларҙың күбеһе иланы».
Гала-концертты тапшырыуҙың йома сығарылыштарында ҡарарға мөмкин.


text:
Төркиә илселеге советнигы менән осрашыу үтте
Башҡортостан Республикаһы мосолмандары Диниә назаратында Мәскәүҙәге Төркиә Илселегенең дин мәсьәләләре буйынса советнигы Бекир Герек менән осрашыу үтте. Диниә назараты рәйесенең мәғариф, тышҡы бәйләнештәр һәм йәмәғәтселек менән элемтә буйынса урынбаҫары Руслан Саяхов “Башинформ” агентлығына хәбәр итеүенсә, һөйләшеүҙәр оҙайлы ваҡытлы булмаһа ла, бик һөҙөмтәле булды.
— Осрашыу сиктәрендә мәғариф һәм мәҙәни бәйләнештәр өлкәһендә хеҙмәттәшлек мәсьәләләре ҡуҙғатылды, — тине ул. – Атап әйткәндә, беҙ художестволы һәм фотокүргәҙмәләр үткәреү планында, шулай уҡ китаптар, беренсе сиратта, дини әҙәбиәт нәшер итеү өлкәһендә үҙ-ара эш итеү мөмкинлектәрен тикшерҙек.


text:
Ишембай районы Ҡолғона ауылы халҡына ҙур бүләк
Ишембай районы Ҡолғона ауылы халҡына ҙур бүләк.
Ике йыл төҙөлгәндән һуң унда социаль-мәҙәни үҙәк асылды. Тантанаға абруйлы ҡунаҡтар саҡырылды. Шунда уҡ, ошо ауылдан сыҡҡан Башҡортостандың халыҡ яҙыусыһы Ноғман Мусиндың 85 йәшлек юбилейы билдәләнде. Сәнғәт өлкәһендә 20 йыл эшләгән Гөлсара Әминеваның хәҙер айырым бүлмәһе бар. Йыр буйынса белгесте яңы музыка ҡоралдары менән дә тәьмин иткәндәр. Ике фортепиано ла заман талаптарына яуап бирә. Тик, әлегә уларҙы һынап өлгөрмәгәндәр. Ә күрше бүлмәлә күнекмәләр эшләү залы булдырылған. Бында ла Башҡортостан етәкселеге бүлгән аҡсаға спорт инвентары һатып алынған. Бынан тыш, хореография залы, һынлы сәнғәт бүлмәһе һәм музей ойошторолған. Социаль-мәҙәни үҙәктә бөтә ғаилә менән ял итергә була. Ата-әсәләр түңәрәктәргә килһә, балаларын ошо бүлмәлә ҡалдыра ала. Бында кескәйҙәр шахмат, шашки, хоккей һәм футбол уйнай ала. Башҡортостандың халыҡ яҙыусыһы Ноғман Мусин Ҡолғона ауылында тыуып үҫкән. “Беҙҙең заманда ауылдарҙа бындай үҙәктәр булманы”, тип хәтирәләре менән уртаҡлашты Ноғман Мусин. Хәҙер ул социаль-мәҙәни үҙәк йәш таланттар үҫтерергә ярҙам итер, тип ышана.
СНХ. Ишембай районы. Ноғман Мусин. Башҡортостандың халыҡ яҙыусыһы. Социаль-мәҙәни үҙәккә 2014 йылдың көҙөндә нигеҙ ташы һалына. Ике йыл төҙөлгәс, ниәһайәт, яңы уҡыу йылына бина әҙер булды. Учреждениены сафҡа индереү өсөн Башҡортостан ҡаҙнаһынан 100 миллион һумдан ашыу аҡса бүленде. Ике ҡатлы бина 300 кешене һыйҙыра ала. Ҙур залда иһә концерттар һәм спектаклдәр ҡуйырға мөмкин. Әйткәндәй, ошонда уҡ Башҡортостандың халыҡ яҙыусыһы Ноғман Мусинды яҡташтары 85 йәшлек юбилейы менән тәбрикләне. Үҙәктә кесеһенән олоһона тиклем шөғөл бар. Ауылда эшләп килгән Ағинәйҙәр ойошмаһы ағзалары ла хәҙер рәхәтләнеп йылы бүлмәлә ауылдаштары менән бәйләм бәйләү һәм башҡа серҙәре менән уртаҡлаша. Ауыл халҡы социаль-мәҙәни үҙәк буш тормаясаҡ, тип белдерә. Сөнки, Ҡолғонала йылдан йыл яңы тыуған сабыйҙар һаны арта. Үҙәк күп функциялы. Кешеләргә уңайлы булһын өсөн бында почта, полиция бүлеге һәм ауыл биләмәһе хакимиәте урынлашҡан.


text:
«Рәсәй Башҡортостан» телеканалы журналистары Трехгорный ҡалаһында Аксаков көндәрендә ҡатнашты Фото: «Башҡортостан» ДТРК-һы
«Рәсәй Башҡортостан» телеканалы журналистары Трехгорный ҡалаһында Аксаков көндәрендә ҡатнашты
«Рәсәй Башҡортостан» телеканалы журналистары Трехгорный ҡалаһында Аксаков көндәрендә ҡатнашты Фото: «Башҡортостан» ДТРК-һы
ӨФӨ, 2016 йыл, 24 май. /«Башинформ» мәғлүмәт агентлығы, Сергей Захаров/.
«Ал сәскә» акцияһы сиктәрендә «Рәсәй Башҡортостан» телеканалының ижади төркөмө Трехгорный ҡалаһына командировкаға барҙы. Унда Аксаков көндәре уҙҙы.
Силәбе өлкәһендә ябыҡ тораҡ пункт алтынсы йыл инде Өфөнән билдәле яҙыусы, Халыҡ-ара Славян яҙмаһы һәм мәҙәниәте фондының вице-президенты, Аксаков фонды рәйесе Михаил Чванов етәкселегендәге мәҙәни делегацияларҙы ҡабул итә.
Трехгорныйҙағы үҙәк ҡала балалар китапханаһы 2010 йылдан алып Сергей Аксаков исемен йөрөтә. Айырым уҡыу залы ла танылған яҙыусы хөрмәтенә аталған, биҙәү эштәрен башҡарырға Өфөләге Аксаковтың йорт-музейы хеҙмәткәрҙәре ярҙам иткән.
«Аксаков көндәренән тыш, ҡала менән дә танышыу мөмкинлеге булды», — тип һөйләне «Башҡортостан» ДТРК-һы хәбәрсеһе Александр Колинченко. — Совет заманында төҙөлгән биналар бөтөнләй үҙгәрмәгән тиерлек, магазиндар һаман да гастроном тип атала. Урындағы халыҡ үткәненә һаҡсыл ҡарай. Хәҙер ҡалала суйындан һәйкәлдәр ҡойған Каслин оҫталарының кәсебе тергеҙелә. Атом ҡоралы өлгөләре ҡуйылған музей бар», — тип тәьҫораттары менән уртаҡлашты журналист.
Трехгорный ҡалаһынан репортаж 25 майҙа иртәнге сәғәт 8-ҙә «Мәҙәниәт Башҡортостан» телеканалында эфирға сыға.
«Ал сәскә» әҙәби акцияһы 1 июндә Халыҡ-ара балаларҙы яҡлау көнөндә тамамлана.
Тулыраҡ мәғлүмәт — «Бәйләнештә» социаль селтәрендәге «Башҡортостан» ДТРК-һы төркөмөндә.


text:
Башҡортостанда Тажик мәҙәниәте көнө уҙҙы
ӨФӨ, 2014 йыл, 10 сентябрь. /«Башинформ» мәғлүмәт агентлығы, Арина Рәхимҡолова/.
Өфөлә Мәҙәниәт йылы сиктәрендә Башҡортостан Республикаһында Тажик мәҙәниәте көнө уҙҙы. Ойоштороусылар – «И.Сомони исемендәге тажик милли-мәҙәни үҙәк» төбәк йәмәғәт ойошмаһы менән берлектә БР Халыҡтар дуҫлығы йорто.
Аксаков исемендәге Мәҙәниәт һәм ял итеү баҡсаһында сағыу төҫтәр менән биҙәлгән майҙансыҡта байрам программаһы ойошторолдо. Сараның тантаналы өлөшөндә билдәләнгәнсә, Башҡортостанда 160-тан ашыу милләт дуҫ, татыу килешеп йәшәй. Улар араһында 2010 йылда халыҡтың иҫәбен алыу мәғлүмәттәренә ярашлы республикала 4000-дән ашыу тажик йәшәй. Улар күп кенә эшмәкәрлек өлкәләрендә һәм етештереү тармаҡтарында эшләй.
Байрам программаһында үҙҙәренең музыкаль номерҙарын Р.Нуриев исемендәге Өфө хореография колледжы уҡыусылары, Башҡорт дәүләт филармонияһы артистары, шулай уҡ «Элем» сыуаш вокаль ансамбле, иллюзионист Аргам Манукян, йырсы Шобухор Азизмамадов тәҡдим иттеләр. Тантана ҡунаҡтары алдында халыҡ-ара һәм республика конкурстары лауреаттары – «Нур» Өфө дәүләт татар театры актрисаһы Лина Ғәниева, Башҡорт дәүләт филармонияһы солисы Валентина Суходоева һәм башҡа артистар сығыш яһаны.
Бынан тыш, байрамға килгәндәр тажик милли аш-һыуынан – былауҙан һәм шашлыҡтан ауыҙ итә алды.
Билдәләп үтергә кәрәк, байрам Тажикстан Республикаһының Дәүләт бойондороҡһоҙлоғо көнө алдынан уҙҙы, ул йыл һайын 9 сентябрҙә билдәләнә. Дүшәнбелә ғәҙәттәгесә Тажикстандың бойондороҡһоҙлоғона арналған парад үтә.


text:
Башҡортостандың Дәүләт Йыйылышы депутаттары «Ата-әсәләр ҡаһарманлығы» миҙалын ойоштороу тураһындағы тәҡдимде хупланы
Башҡортостандың Дәүләт Йыйылышы депутаттары БР «Дәүләт наградалары һәм маҡтаулы исемдәр тураһында»ғы Законын «Ата-әсәләр ҡаһарманлығы» миҙалын алыуға хоҡуҡтары булған граждандар категорияһын билдәләүсе пункт менән тулыландырырға тәҡдим иттеләр. Был ҡарар Дәүләт төҙөлөшө, хоҡуҡ тәртибе һәм суд мәсьәләләре буйынса комитет ултырышында ҡабул ителде.
«Ата-әсәләр ҡаһарманлығы» миҙалы республикаға дан килтергән, ҡаһарманлыҡ күрһәткән йәки кеше ғүмерен ҡотҡарыу өсөн батырлыҡ эшләгән, фәндә, ижадта спортта йәки башҡа ижтимағи мөһим эшмәкәрлектә айырым ҡаҙаныштарға эйә булған балалар тәрбиәләгән ата-әсәләргә, шул иҫәптән уллыҡҡа алғандарға, опекундарға, ҡарап үҫтереүселәргә биреләсәк.
Шулай уҡ өс һәм унан дә күберәк ғәрип баланы, алты һәм унан да күберәк етем йәки ата-әсә ҡарауынан мәхрүм ҡалған баланы уллыҡҡа алған ғаиләләр бүләкләнәсәк.
Был законды ҡабул иткән осраҡта парламентарийҙарға, дәүләт наградаһына аҡсалата бүләкте күҙ уңында тотҡан, акттарҙы билдәләргә кәрәк буласаҡ.


text:
Өфөлә ШОС һәм БРИКС саммиттары алдынан халыҡ-ара веб-конференцияһы үтте
ӨФӨ, 2014 йыл, 20 ноябрь. /«Башинформ» мәғлүмәт агентлығы, Екатерина Соколова/.
Өфөлә «Заманса халыҡ-ара бәйләнештәрҙең күп полярлы системаһын булдырыуҙа ШОС һәм БРИКС» халыҡ-ара ғилми-ғәмәли веб-конференцияһы уҙҙы. Шанхай хеҙмәттәшлек ойошмаһы илдәре вәкилдәренең интернет-осрашыуы башында Башҡортостан дәүләт хеҙмәте һәм идаралығы академияһы ректоры Сергей Лаврентьев Башҡортостан Президенты Рөстәм Хәмитовтың тәбрикләү телмәрен уҡып ишеттерҙе.
«Бындай аралашыу майҙансыҡтарының талап ителгәнлеге илдәребеҙҙең бөтә иҡтисади, тарихи, мәҙәни үҙенсәлектәрендә оҡшаш саҡырыуҙар алдында етди үҙ-ара эшләргә һәм интеграцияларға теләүен дәлилләй. Сәйәсәткә ҡарағанда ысын эштәр күберәк булған ШОС сиктәрендә, беҙ бөтәбеҙ ҙә — стратегик ҡыҙыҡһыныуҙар менән берләшкән тиң хоҡуҡлы уҙаҡташтар. ШОС илдәренең тығыҙ төбәк-ара диалогы тулы масштаблы уҙаҡташлыҡты киңәйтеү генераторы булырға, синергетик һөҙөмтә тәьмин итергә, илдәребеҙ үҫешенә сифатлы башҡа динамика өҫтәргә һәләтле» — тип билдәләнгән төбәк башлығы телмәрендә.
Веб-конференцияла Рәсәй, Ҡырғыҙстан, Үзбәкстан, Ҡаҙағстан һәм Тажикстан ғалимдары сығыш яһаны. Улар глобалләштереү һәм постглобалләштереү перспективаларына, ШОС (Ҡаҙағстан, Ҡырғыҙстан, Ҡытай Халыҡ Республикаһы, Рәсәй, Тажикстан, Үзбәкстан) һәм БРИКС-та (Бразилия, Рәсәй, Һиндостан, Көньяҡ-Африка Республикаһы) ҡатнашыусы илдәрҙең хеҙмәттәшлек һөҙөмтәлелеген күтәреү юлдарына, ШОС һәм БРИКС сиктәрендә Рәсәй, Үҙәк һәм Көньяҡ-Көнбайыш Азия илдәренең, Көньяҡ-Африка Республикаһы һәм Бразилияның халыҡ-ара хеҙмәттәшлек формаларын киңәйтеүгә, ШОС һәм БРИКС илдәре менән үҙ-ара эш итеү нигеҙендә космопланетар киләсәкте өйрәнеүгә һәм Рәсәй төбәктәрен үҫтереүгә ҡағылған докладтар тәҡдим итте.
Конференцияла яңғыраған докладтар нигеҙендә ғилми мәҡәләләрҙең электрон йыйынтығы әҙерләнәсәк.


text:
Өфөлә Башҡорт драма театры тыуған көнөн «Йософ һәм Зөләйха» спектакленә әҙерлек менән билдәләйФото: Олег Яровиков
Өфөлә Башҡорт драма театры тыуған көнөн «Йософ һәм Зөләйха» спектакленә әҙерлек менән билдәләй
Өфөлә Башҡорт драма театры тыуған көнөн «Йософ һәм Зөләйха» спектакленә әҙерлек менән билдәләйФото: Олег Яровиков
ӨФӨ, 2015 йыл, 4 декабрь. /«Башинформ» мәғлүмәт агентлығы, Ләйлә Аралбаева/.
Бөгөн, 4 декабрҙә, Мәжит Ғафури исемендәге Башҡорт академия драма театры 96-сы тыуған көнөн билдәләй. Ошо иҫтәлекле көндә театрҙа эш ҡайнай, 19 декабрҙә буласаҡ «Йософ һәм Зөләйха» спектакленең премьераһына әҙерлек бара.
Спектакль Көнсығыш халыҡтарының әҙәби-фольклор ҡомартҡыһына әүерелгән боронғо легендаға нигеҙләнгән. Йософ хаҡындағы сюжетҡа төрлө илдәрҙең бик күп яҙыусылары һәм шағирҙары мөрәжәғәт иткән. Урта быуаттарҙа йәшәгән Ҡол Ғәлиҙең «Ҡиссаи Йософ» поэмаһы буйынса драматик әҫәрҙе танылған татар яҙыусыһы һәм драматургы Юныс Сафиуллин әҙерләгән. Жанры музыкаль риүәйәт тип билдәләнгән.
Спектаклдең ҡуйыусы режиссеры — театрҙың художество етәксеһе Олег Ханов. Рәссам Альберт Нестеров — сәхнә биҙәлеше, хореограф Сулпан Асҡарова пластика өсөн яуап бирә, композиторы — Урал Иҙелбаев.
— Тәүҙә мюзикл күҙ уңында тотолғайны, әммә драма театры булараҡ музыкаль риүәйәт сәхнәләштерергә булдыҡ. Әлегә 11 йырыбыҙ бар. Актерҙар тере тауышҡа йырлай. Спектаклдә Көнсығыш көйҙәре яңғырай, — тине композитор Урал Иҙелбаев.
Йософ ролен тамашасыларға Аҡъегет («Ай тотолған төндә»), Ҡара юрға («Маҡтымһылыу, Әбләй һәм Ҡара юрға») образдары һәм башҡа ролдәре аша таныш булған йәш популяр актер Руслан Хайсаров башҡара. Зөләйханы һәр составта өсәр актриса: Алһыу Ғәлина — Ирада Фазлаева — Гөлнара Ҡаҙаҡбаева, Эльвира Юнысова — Нурия Ирсаева — Лилиә Ғәлина уйнай. Күмәк сәхнәләрҙә өс тиҫтәгә яҡын актер ҡатнаша.
Иҫегеҙгә төшөрәбеҙ, «Йософ һәм Зөләйха» спектакле 2015 йылда театр, музыка, хореография, һынлы сәнғәт һәм кинематография өлкәһендә әһәмиәтле ижади проекттар өсөн булдырылған Башҡортостан Башлығы грантына лайыҡ булды.


text:
Төбәктә тулайым һауым 132 мең тоннанан артты
Йыл башынан алып Башҡортостанда тулайым һауым 132,2 мең тоннаға етте, уларҙың 57,4 мең самаһы һатылған.
Ауыл хужалығы предприятиелары, крәҫтиән (фермер) хужалыҡтары өлөшөнә 61 һәм 53,6 мең тоннанан ашыу һөт тура килә.
БР Ауыл хужалығы министрлығының матбуғат хеҙмәтенән хәбәр итеүҙәренсә, ғинуар башынан алып Дүртөйлө, Стәрлетамаҡ һәм Саҡмағош райондарының ауыл хужалығы предприятиелары иң күберәк һөт һауып алған һәм һатҡан.
Бынан тыш, йыл башынан алып халыҡтан тотош республика буйынса 3,75 мең тоннанан ашыу һөт һатып алынған.
Әлеге ваҡытта 14 район хужалыҡтары һәр һыйырҙан көн һайын 10-15-шәр килограмм һөт һауып ала. Бөгөнгә иң яҡшы һөҙөмтәлелек саҡмағоштарҙа (һәр һыйырҙан көнөнә 15-шәр килограмм һөт) билдәләнә. Стәрлетамаҡ һәм Ауырғазы райондарында был күрһәткес саҡ ҡына түбәнерәк 14,8 һәм 14 килограмм тейешенсә.
БР Ауыл хужалығын консультациялау үҙәге мәғлүмәттәре буйынса, хәҙер көн һайын һәр һыйырҙан уртаса республика буйынса 9,7-шәр килограмм һөт алалар, ул былтырғы күрһәткестән 200 грамға күберәк.
Төбәктә 2014 йыл башынан алып уртаса һәр һыйырҙан бөтәһе 371 килограмм һөт алынған. Был 2012 йылдың ошо уҡ ваҡыттағы күрһәткестәре менән сағыштырмаса 7 килограмға күберәк.


text:
Өфөлә Сочиҙан килгән самолет осоу һыҙатынан ситкә ултырҙы Фото: Олеся Дудникова
Өфөлә Сочиҙан килгән самолет осоу һыҙатынан ситкә ултырҙы
Өфөлә Сочиҙан килгән самолет осоу һыҙатынан ситкә ултырҙы Фото: Олеся Дудникова
ӨФӨ, 2016 йыл, 12 август. /«Башинформ» мәғлүмәт агентлығы, Артур Басиров/.
Өфөлә Сочиҙан килгән самолет осоу һыҙатынан ситкә ултырҙы. Ошо хаҡта «Сочи — Өфө» рейсы пассажирҙарының береһе хәбәр итә.
«Был хас та кинолағы кеүек булды. Тәүҙә беҙ ҡала өҫтөндә осоп йөрөнөк, көслө йәшен арҡаһында ергә төшә алманыҡ, бер нәмә лә күренмәй ине. Һуңынан самолет түбәнәйә башланы, гөрһөлдәп ергә төштөк, тиҙлек юғары булғандыр, моғайын. Барыбыҙ ҙа бик ныҡ ҡурҡтыҡ», — тип яҙҙы Instagram сайтында Олеся Дудникова.
«Башинформ» агентлығына билдәле булыуынса, иртәнге сәғәт 6-7 тирәһендә Сочиҙан килгән самолет яҡынса 400 метрға осоу һыҙатынан ситкә сыға. Самолеттан 118 кеше эвакуациялана, шуларҙың 29-ы — балалар, 8-е — экипаж ағзаһы. Зыян күреүселәр юҡ.


text:
Румил Аҙнабаев Әбйәлил районында граждандарҙы ҡабул итте
Башҡортостан Республикаһы Дәүләт Йыйылышы – Ҡоролтай депутаты, Урындағы үҙидара, граждандар йәмғиәте институттарын үҫтереү һәм киң мәғлүмәт саралары буйынса комитет рәйесе Румил Аҙнабаев Әбйәлил районы үҙәге Асҡарҙа граждандарҙы ҡабул итте. Депутатҡа 11 кеше мөрәжәғәт итте, тип хәбәр иттеләр Әбйәлил районы хакимиәтенең мәғлүмәт-аналитика бүлегенән.
Байым ауыл Советы ауыл биләмәһе халҡын ауылдарҙа юл төҙөү һәм газ үткәреү, арзан хаҡҡа техника һатып алыу мәсьәләләре борсой.
Депутат пай ерҙәрен рәсмиләштереү мәсьәләһе, опекаға алынған балаларҙы һәм һуғышта ҡатнашыусыларҙың тол ҡатындарын торлаҡ менән тәьмин итеү тәртибе буйынса аңлатмалар бирҙе. Бынан тыш, ауыл ерендә гемодиализ менән дауалау ойоштороу, шулай уҡ афған һуғышында ҡатнашыусы яугирҙарға социаль ярҙам күрһәтеү мәсьәләләрен дә парламентарий үҙ контроленә алды.


text:
Фото: | Видео: Ринат Исҡужин, Мирон Доровских
Рөстәм Хәмитов: «Башҡортостан Рәсәйҙең иҡтисади картаһында лайыҡлы урын биләй»
Фото:
ӨФӨ, 2015 йыл, 8 июль. /«Башинформ» мәғлүмәт агентлығы, Ғәлиә Нәбиева/.
Башҡортостан — Рәсәйҙең иҡтисади картаһында лайыҡлы урын биләгән бай, уңышлы республика, шуға күрә өс йыл элек ҡалабыҙға, республикабыҙға Шанхай хеҙмәттәшлек ойошмаһы һәм БРИКС саммиттарын үткәреү хоҡуғы бирелде. Был турала республика Башлығы Рөстәм Хәмитов Өфөлә ШОС һәм БРИКС саммиттарының халыҡ-ара матбуғат үҙәгендә журналистар өсөн ойошторолған брифингта белдерҙе.
Башҡортостан Башлығы төбәктең иҡтисади ҡеүәте тураһында һөйләне, республиканың Рәсәйҙең ҙур төбәге булыуын билдәләне. «Халыҡ һаны буйынса беҙ етенсе урында, ә майҙан буйынса тәүге егерме субъект исемлегенә инәбеҙ. Сәнәғәтебеҙ ҡеүәтле», — тине Рөстәм Хәмитов.
Республика нефть менән дан тота, тип һыҙыҡ өҫтөнә алды Рөстәм Хәмитов. Шулай уҡ ул төбәктең ауыл хужалығындағы уңыштары, экологик яҡтан таҙа, туҡлыҡлы, файҙалы продукттар етештереү хаҡында һөйләне.
Төбәк етәксеһе сәнәғәт етештереүендәге, тау-металлургия тармағындағы уңыштар менән дә бүлеште. Атап әйткәндә, ул машиналар эшләү предприятиелары тураһында һөйләне. Шуларҙың иң ҙуры — Өфө моторҙар эшләү берекмәһе. Унда хәрби авиация двигателдәре сығарыла. Быйыл заводҡа 90 йыл тула. Ул Бөйөк Ватан һуғышы йылдарында Өфөгә күсерелгән.
Халыҡ-ара форумдарға әҙерлеккә йомғаҡ яһап: «Саммиттарға бер ай ҡалғас, бөтә объекттар ҙа тапшырылды, ҡала ла әҙер», — тип билдәләне Рөстәм Хәмитов.
— Дөйөм алғанда, беҙ саммиттарҙы үткәреүгә йөҙ процентҡа әҙер. Бөтә системалар ҙа эшләй, инфраструктура әҙер. Өфө мәртәбәле ҡунаҡтарҙы ҡаршылай, — тип һыҙыҡ өҫтөнә алды Рөстәм Хәмитов.


text:
Район
Улица Все районы Чкаловский Железнодорожный Кировский Ленинский Октябрьский Орджоникидзевский Верх-Исетский Все улицы бульвар Культуры Новостроя пер. Красный пер. Парковый пер. Володарского проспект Космонавтов проспект Ленина Сибирский тракт ул. 40 лет Октября ул. 8 Марта ул. Агрономическая ул. Академика Бардина ул. Академика Шварца ул. Антона Валека ул. Автомагистральная ул. Бажова ул. Баумана ул. Бебеля ул. Белинского ул. Белореченская ул. Большакова ул. Чапаева ул. Чебышева ул. Чернышевского ул. Данилы Зверева ул. Декабристов ул. Дружбы пер ул. Электриков ул. Фронтовых Бригад ул. Фрунзе ул. Фурманова ул. Гагарина ул. Грибоедова ул. Гурзуфская ул. Халтурина ул. Хохрякова ул. Ильича ул. Красина ул. Красноармейская ул. Краснолесья ул. Красных Командиров ул. Крауля ул. Крестинского ул. Крылова ул. Куйбышева ул. Луначарского ул. Малышева ул. Мамина-Сибиряка ул. Машинная ул. Маяковского ул. Металлургов ул. Мира ул. Новгородцевой ул. Новинская ул. Пальмиро Тольятти ул. Первомайская ул. Победы ул. Посадская ул. Пушкина ул. Репина ул. Родонитовая ул. Рощинская ул. Розы Люксембург ул. Самолётная ул. Щорса ул. Шевченко ул. Шейнкмана ул. Советская ул. Степана Разина ул. Студенческая ул. Сурикова ул. Свердлова ул. Таганская ул. Технологическая ул. Турбинная ул. Тверитина ул. Ватутина ул. Вайнера ул. Вильгельма де Геннина ул. Восточная ул. Заводская Применить


text:
Туристик ойошмалар вәкилдәре Измирға барасаҡ
10-13 декабрҙә "Turkish Airlines" ("Төркиә авиалиниялары") авиакомпанияһы республиканың туристик ойошмалары өсөн Измирға таныштырыу туры ойоштора. Уның маҡсаты булып Төркиә менән Башҡортостан араһында сауҙа-иҡтисади һәм туризм бәйләнештәрен артабан тәрәнәйтеү тора.
Маршрут Истанбул аша үтәсәк, унда «Төркиә авиалиниялары» компанияһы самолеттары аҙнаһына өс тапҡыр оса. "Төркиә авиалиниялары" авиакомпанияһының Өфөләге вәкиллеге төбәк директоры Эркан Индже фекеренсә, был регуляр рейс Башҡортостан баш ҡалаһы менән донъяның иң боронғо һәм иң матур ҡалаларының береһе араһында бәйләүсе звеноға әйләнде.
Башҡортостандың туристик ойошмалары вәкилдәре дүрт көн буйына «Сәйәхәт: Төркиә, Измир» күргәҙмәһендә буласаҡ, Төркиә Республикаһының ҙурлығы буйынса өсөнсө ҡалаһының һәм уның тирә-яғының иҫтәлекле урындары менән танышасаҡ, коллегалары менән эшлекле бәйләнештәр урынлаштырасаҡ.
Измирға 10 кешенән торған төркөм юлға сығасаҡ, улар араһында "Башинформ" агентлығы вәкиле лә бар.


text:
5 март
5 март — григориан стиле буйынса йылдың 64-се (кәбисә йылында 65) көнө. Йыл аҙағына тиклем 301 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Әзербайжан — Физик культура һәм спорт көнө.
- Иран — Ағас ултыртыу көнө.
- Ҡырғыҙстан — Суд системаһы хеҙмәткәрҙәре көнө.
Тарихи ваҡиғалар[үҙгәртергә | вики-тексты үҙгәртергә]
- 1868 — Англияла степлерға патент алына.
- 2000 — Инглиз ғалимдары сусҡаны клонлау буйынса беренсе уңышлы операция үткәрә.
Был көндө тыуғандар[үҙгәртергә | вики-тексты үҙгәртергә]
- 1871 — Роза Люксембург, немец сәйәсмәне.
- 1905 — Дәүләтшина Һәҙиә Лотфулла ҡыҙы, башҡорт яҙыусыһы, Салауат Юлаев исемендәге премияһы лауреаты (1967).
- 1907 — Бирҙин Ғәли Иркәбай улы, Бөйөк Ватан һуғышында ҡатнашыусы, Советтар Союзы Геройы (1944).
Был көндө үлгәндәр[үҙгәртергә | вики-тексты үҙгәртергә]
- 1827 — Пьер Симон Лаплас, француз астрономы, математигы.
- 1953 — Иосиф Виссарионович Сталин, СССР етәксеһе.


text:
Бөтә донъя башҡорттары ҡоролтайы делегацияһы Пермь крайы башҡорттары тормошо менән таныша
Бөтә донъя башҡорттары ҡоролтайы Башҡарма комитеты делегацияһы 8 декабрҙә Пермь крайына юлға сыҡты. Уның составында — Бөтә донъя башҡорттары ҡоролтайы Башҡарма комитеты рәйесе Илгиз Солтанморатов, БР Мәғарифты үҫтереү институтының башҡорт телен һәм башҡа телдәрҙе үҫтереү кафедраһы мөдире Зәкиә Ғәбитова һәм Бөтә донъя башҡорттары ҡоролтайы Башҡарма комитетының төбәктәр менән хеҙмәттәшлек буйынса баш белгесе Азамат Сөләймәнов. Бер көн эсендә улар өс районға барасаҡ – Барҙа, Оса һәм Чернушка райондарына.
Барҙа районы үҙәге – Барҙа ауылында Бөтә донъя башҡорттары ҡоролтайы делегацияһы район хакимиәте башлығы Сергей Ибраев менән осрашасаҡ. Осрашыуҙа хакимиәттең мәғариф һәм мәҙәниәт идаралыҡтары начальниктары, район башҡорттары Ҡоролтайы активистары ҡатнашасаҡ. Бөтә донъя башҡорттары ҡоролтайы вәкилдәре бер нисә башҡорт ижади коллективы ойошторолған сәнғәт мәктәбенә, крайҙы өйрәнеү музейына барасаҡ, ә урындағы гимназияла башҡорт класы асыу планлаштырыла. Оса һәм Чернушка райондарында район Ҡоролтайҙары активы менән осрашыуҙар үтәсәк.
Белешмә өсөн. Пермь крайында элек-электән Ғәйнә ырыуы башҡорттары йәшәй. 2002 йылғы Бөтә Рәсәй халыҡ иҫәбен алыу мәғлүмәттәренә ҡарағанда, Пермь крайының этник структураһында башҡорттар һан буйынса — урыҫтарҙан, татарҙарҙан, коми-пермяктар ҡала дүртенсе урында һәм 40,7 мең кеше тәшкил итә. Башҡорттар Барҙа, Октябрь, Оса, Чернушка һәм башҡа райондарҙа йәшәй һәм крайҙың ижтимағи-сәйәси һәм социаль-иҡтисади тормошонда һиҙелерлек роль уйнай. 2006 йылдың апрелендә ойоштороу ҡоролтайы үткәрелә һәм крайҙың ҙур милли йәмәғәт ойошмаһы – башҡорттар Ҡоролтайы төҙөлә, уны Рәсил Мөхәмәтйәнов етәкләй. Хәҙер башҡорттар ҡоролтайҙары күп ҡалаларҙа һәм райондарҙа эшләй. Ә Чернушка ҡалаһында Кама буйы башҡорттарының «Оран» Тел һәм мәҙәниәт үҙәге эшләп килә. Уны асыу Рәсил Мөхәмәтйәновтың социаль проектын тормошҡа ашырыу һөҙөмтәһе булды. Проект "ЛУКОЙЛ-Пермь" яуаплылығы сикләнгән йәмғиәтенең V социаль һәм мәҙәни проекттары конкурсында еңеү яуланы. Ҡуян урта мәктәбендә күренекле яҡташтары — Рәсәйҙең беренсе техник юғары уҡыу йорто — Санкт-Петербург тау институтына нигеҙ һалыусы, мәғдәнсе Исмәғил Тасимовҡа таҡтаташ асыу Пермь башҡорттары өсөн мөһим ваҡиға булды. 2009 йылда БР Мәҙәниәт һәм милли сәйәсәт министрлығының «Рәсәй төбәктәре башҡорттары» проекты сиктәрендә Башҡортостанда Пермь башҡорттарының Мәҙәниәт көндәре ҙур уңыш менән үтте.


text:
Күк йөҙөн республика инвалидтары байҡай башланы
Кушнаренко районында урынлашҡан «Первушино» аэродромында Рәсәй инвалидтарының спорт союзының «Бөтәһе өсөн дә асыҡ күк йөҙө» программаһының сираттағы республика этабы бара. Бөтә Рәсәй инвалидтар йәмғиәтенең Башҡортостан Республикаһы ойошмаһы хәбәр итеүенсә, быйыл июль дауамында Бөтә Рәсәй инвалидтар йәмғиәтенең Башҡортостан Республикаһы ойошмаһының 30 инвалиды аэродромда тәүге тапҡыр парашют менән һикерәсәк һәм үтә еңел осоу аппараттарында осасаҡ.
Башҡортостан инвалидтар ойошмаһы вәкиле Рәвил Нафиҡов беренселәрҙән булып осоу тойғоһон кисерҙе. Үрнәк сығыш яһау сиктәрендә «Күк йөҙө виртуоздары» авиашоуында беренсе төркөм инвалиды Ан-2 самолетынан «Тандем» ике урынлыҡ системаһында ғүмерендә тәүге тапҡыр парашют менән һикерҙе.
Инвалидтар араһында ғүмерендә бер тапҡыр ғына булһа ла парашют менән һикереү бәхетен татырға, спорт самолеты йәки вертолет кабинаһында һауаға күтәрелергә теләгәндәр байтаҡ. Осоу ваҡытында үтә ыңғай тәьҫораттар алған кешеләр, яңы көс менән тормошта лайыҡлы урын өсөн көрөшеүен һәм йәмғиәт эштәрендә әүҙем ҡатнашыуын дауам итә.
«Бөтәһе өсөн дә асыҡ күк йөҙө» программаһы Башҡортостанда һәм Рәсәйҙең бер төркөм төбәктәрендә 2013 йылдан алып сәләмәтлек мөмкинлектәре сикләнгән кешеләрҙе социаль-психологик реабилитациялау, ҡаршылыҡтарһыҙ мөхит ойоштороу маҡсатында уҙғарыла.


text:
Бөтә донъя башҡорттары ҡоролтайы Башҡарма комитеты Советы ойошторолдо
Бөтә донъя башҡорттары ҡоролтайы Башҡарма комитеты үҙ етәкселеген – Башҡарма комитет Советын ойошторҙо. Уға Бөтә донъя башҡорттары ҡоролтайы Башҡарма комитеты рәйесе Илгиз Солтанморатов, уның өс урынбаҫары – Румил Аҙнабаев, Вәлиәхмәт Бәҙретдинов, Фәнзил Әхмәтшин, Башҡарма комитет комиссиялары рәйестәре – Ирек Акманов, Башҡорт дәүләт университеты профессоры, тарих фәндәре докторы (милли мәғариф һәм фән буйынса комиссия); Иршат Аҫылғужин, «Стройтрейдинг» компанияһының генераль директоры (иҡтисад, эшҡыуарлыҡ һәм ер буйынса комиссия); Рим Вәлиәхмәтов, БР Фәндәр академияһының Социаль-сәйәси һәм хоҡуҡи тикшеренеүҙәр институты директоры (башҡорт халҡының демографик үҫеш проблемалары буйынса комиссия); Хәләф Ишморатов (Башҡортостандан ситтә йәшәгән башҡорттар менән эшләү буйынса комиссия); Нәзир Ҡолбәхтин, Башҡорт дәүләт университеты профессоры, тарих фәндәре докторы (башҡорт халҡының тарихы, теле һәм рухи мәҙәниәте мәсьәләләре буйынса комиссия); Гүзәл Ситдиҡова, Башҡорт ҡатын-ҡыҙҙары йәмғиәте рәйесе (ғаилә, әсәлек, атайлыҡ һәм балалыҡ мәсьәләләре буйынса комиссия); Фәнил Фәйзуллин, ӨДАТУ профессоры, философия фәндәре докторы (власть структуралары һәм граждандар йәмғиәттәре институттары менән үҙ-ара хеҙмәттәшлек буйынса комиссия); Азамат Юлдашбаев, «Шоңҡар» республика йәштәр журналы баш мөхәррире (мәғлүмәт сәйәсәте буйынса комиссия); Марс Юлдашев, БДМУ профессоры, медицина фәндәре докторы (һаулыҡ һаҡлау һәм экология буйынса комиссия), шулай уҡ Риф Иҫәнов, «Трал» МУП-ы генераль директоры, «Урал» башҡорт халыҡ үҙәге рәйесе; Марат Ҡолшәрипов, Башҡорт дәүләт университетының тарих факультеты деканы, тарих фәндәре докторы; Нияз Мәжитов, БР Фәндәр академияһы вице-президенты инде.
— Бөтә донъя башҡорттары ҡоролтайы – милләт-ара мөнәсәбәттәрҙе нығытыуға, республиканың социаль-иҡтисади үҫешенә ҙур өлөш индерергә һәләтле йәмәғәт ойошмаһы, — тине Бөтә донъя башҡорттары ҡоролтайы Башҡарма комитеты рәйесе Илгиз Солтанморатов. – Минеңсә, беҙҙең ойошманың төп бурысы — башҡорт халҡының үҙәк проблемаларын асыҡлау һәм йәмәғәтселек иғтибарын уларҙы хәл итеүгә йүнәлтеү. Бөтә донъя башҡорттары ҡоролтайы Башҡарма комитеты Советына республикала киң билдәле кешеләр инде. Совет беҙҙең йәмәғәт ойошмаһы эшмәкәрлегенең өҫтөнлөклө йүнәлештәрен, уның үҫеш перспективаларын билдәләйәсәк.
Комиссиялар рәйестәренә хәҙер уларҙың составын һәм эш йүнәлештәрен билдәләргә кәрәк.


text:
Баш чекист һәм Башҡортостан прокуроры коррупцияға ҡаршы тороу советы составына инде
Рәсәй Федераль именлек хеҙмәтенең Башҡортостан буйынса идаралығы начальнигы Олег Гайденко һәм республика прокуроры Андрей Назаров Башҡортостан Президенты ҡарамағындағы коррупцияға ҡаршы тороу советы составына инде. Был турала указға республика башлығы Рөстәм Хәмитов ҡул ҡуйҙы.
Бер үк ваҡытта, хәҙер инде элекке — төбәк Федераль именлек хеҙмәте идаралығы етәксеһе Виктор Палагин һәм прокурор Сергей Хуртин совет составынан сығарылды, тип хәбәр ителә Башҡортостан хоҡуҡ мәғлүмәтенең рәсми интернет-порталында.


text:
Өфөлә Башҡортостанда берҙән-бер агросәнәғәт күргәҙмәһе асыла
11 мартта Өфөлә «АгроКомплекс» Рәсәйҙә иң эреләрҙең береһе һәм Башҡортостанда берҙән-бер агросәнәғәт күргәҙмәһе асыла. Ул республиканың баш ҡалаһында 24-се тапҡыр уҙғарыла һәм «ВДНХ-ЭКСПО» яңы күргәҙмә комплексында уҙа.
Экспозицияла, бөтә тематик бүлектәр буйынса бүленгән, күргәҙмә комплексының бөтә ете майҙансығы ла эшләй. «АгроКомплекс-2014»-тең дөйөм майҙансығы – 12 мең квадрат метрҙан күберәк. Үткән ял көндәрендә бында ҙур габаритлы ауыл хужалығы техникаһын индерҙеләр, күргәҙмә стендтарын урынлаштырҙылар.
«АгроКомплекс»тың ойоштороусылары булып һәр йылдағыса Рәсәй Ауыл хужалығы министрлығы булышлығында БР Ауыл хужалығы министрлығы һәм Башҡортостан күргәҙмә компанияһы сығыш яһай.
Ойоштороусылар билдәләүҙәренсә, күргәҙмәлә ҡатнашыусы, компанияларҙың иҫәбе йылдан-йыл арта бара. Бында Рәсәйҙең генә түгел, ә сит илдәрҙең эре етештереүселәре лә йыйыла. 2014 йылда Өфөлә «АгроКомплекс»та үҙ продукцияларын Рәсәйҙең 28 төбәгенән, шулай уҡ Голландия, Германия, Ҡытай, Белорусия, Украина һәм Ҡаҙағстандан 250 компания тәҡдим итәсәк. Ауыл хужалығы техникаларын, инвентарҙарын, ҡорамалдарын күрһәтеү өсөн ҙур майҙансыҡ бүленгән.
Республика етештереүселәре агросәнәғәт күргәҙмәһенең бөтә бүлектәрендә лә тәҡдим ителгән.
Эшкәртеү сәнәғәтен 20-ләп предприятие күрһәтәсәк. Улар араһында – икмәк бешереү, кондитер, һөт һәм ит эшкәртеү сәнәғәте, шулай уҡ умартасылыҡ һәм ҡошсолоҡ менән шөғөлләнеүселәр вәкилдәре. Дөйөм алғанда, ул килеүселәргә үҙ продукцияһының 30-ҙан ашыу яңы төрөн тәмләп ҡарарға һәм һатып алырға мөмкинлек бирәсәк.
Бынан тыш, АгроКомплекс-2014-тә «Башҡортостан продукты» республика проектының айырым стенды күрһәтеләсәк, бөгөнгө көнгә был сатырлы бренд 82 тауар етештереүсене берләштерә.
Күргәҙмәлә ауыл хужалығы продукцияһын эшкәртеү өсөн ҡорамалдар, мал аҙығы, ветеринар препараттар, һөт эшкәртеү һәм һаҡлау өсөн ҡорамалдар, ашламалар һәм орлоҡтар, шулай уҡ аҙыҡ-түлек, икмәк бешереү, төрөү ҡорамалдары һәм башҡаларҙы күрергә була.
Бай эстәлекле эшлекле программа көтөлө. Уның дүрт көн эше эсендә, 11 марттан алып 14-нә тиклем, тармаҡтың төрлө йүнәлештәре буйынса 25-ләгән конференция, семинар һәм түңәрәк өҫтәл үткәреү планлаштырылған.
Улар араһында –үҫемлекселек, малсылыҡ, механизация, аҙыҡ-түлек һәм етештереү сәнәғәте, ветеринария, көтөү үҫтереү, агро-страховкалау. Башҡортостандың Ауыл хужалығы министрлығының матбуғат хеҙмәтенән хәбәр итеүҙәренсә, агросәнәғәт комплексы, үҫемлектәрҙе һаҡлау һәм малсылыҡ өсөн техника өлкәһендә яңы асыштарҙы күрһәтәсәктәр.
Эшлекле программала, Башҡорт дәүләт аграр университеты базаһында үтәсәк, «Агросәнәғәт комплексының инновацион үҫеш перспективалары» халыҡ-ара ғилми-ғәмәли конференцияһы үҙәк ваҡиға буласаҡ.
Башҡортостандың Ауыл хужалығы министрлығы эгидаһы аҫтында ауыл хужалығы тармаҡтары (ауыл хужалығы техникаһы, үҫемлекселек, ветеринария, малсылыҡ һәм туҡланыу аҙыҡ-түлеге) буйынса продукцияның иң яҡшы өлгөләренә традицион конкурс уҙасаҡ. Призерҙарҙы наградлау 13 мартҡа планлаштырылған.
Күргәҙмәнең яңылыҡтары иҫәбендә — икенсел ауыл хужалығы техникаларын һатыу буйынса майҙансыҡ ойоштороу һәм БР Ауыл хужалығы министрлығының күсмә ҡабул итеүҙәре. Бынан тыш, «ВДНХ-ЭКСПО»ның икенсе ҡатында, бер нисә майҙансыҡҡа бүленгән, махсус консультация биреү зоналары барлыҡҡа килгән. Бына шулай, «500 ферма» зонаһында БР Ауыл хужалығы министрлығының «500 ферма» бүлеге вәкилдәре һәм техникалар, ҡорамалдар, малдар һатыусылар һәм төҙөлөш ойошмалары иҫәбенән 25-ләп вәкил ҡатнашасаҡ.


text:
Юлбарыҫ
Юлбарыҫ (лат. Panthera tigris) — пантералар төркөмөнөң ҙур бесәйҙәр ярым ғаиләһенә ҡараған ҡара һыҙатлы, ҡыҙғылт һары төҫтәге һөтимәр эре йыртҡыс йәнлек[1]; бик ҙур йыртҡыс урман хайуаны. Ул Көнсығыш һәм Көньяҡ Азияла йәшәй.
Юлбарыҫ, арыҫлан менән бер рәттән, әлеге көндә йәшәүсе иң ҙур бесәй булып тора. Юлбарыҫ иң ҙур йыртҡыс хайуандарға инә, ауырлығы буйынса аҡ һәм һоро айыуҙарҙан ғына ҡалыша.
Һәр йыл 29 июлдә Халыҡ-ара юлбарыҫ көнө билдәләнә. Уның маҡсаты — донъя йәмәғәтселеген был хайуандарҙың юғалыу ҡурҡынысы аҫтында булыуы тураһында киҫәтеү һәм уларҙы артабан һаҡлау ысулдары тураһында мәғлүмәт биреү.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)


text:
Рөстәм Хәмитов «Берҙәм Рәсәй»ҙән БР Дәүләт Йыйылышына депутатлыҡҡа кандидаттар исемлеген етәкләнеФото: Олег Яровиков
Рөстәм Хәмитов «Берҙәм Рәсәй»ҙән БР Дәүләт Йыйылышына депутатлыҡҡа кандидаттар исемлеген етәкләне
Рөстәм Хәмитов «Берҙәм Рәсәй»ҙән БР Дәүләт Йыйылышына депутатлыҡҡа кандидаттар исемлеген етәкләнеФото: Олег Яровиков
Башҡортостан Президенты Рөстәм Хәмитов «Берҙәм Рәсәй»ҙән БР Дәүләт Йыйылышы – Ҡоролтайға депутатлыҡҡа кандидаттар исемлеген етәкләне.
– «Берҙәм Рәсәй»ҙән тәҡдим ителгән кандидаттарҙың өстән ике өлөшө республика парламентына тәүгә бара, — тине Рөстәм Хәмитов депутатлыҡҡа кандидаттар менән осрашыуҙа. – Парламентҡа яңы кешеләр бара, команда яңыртыла. «Берҙәм Рәсәй»ҙең был һайлауҙарҙа партия исемлегендә беренсе булыу тураһындағы тәҡдимен ҡабул итәм. Был командаға ышанам һәм уның эшмәкәрлеге өсөн өҫтөмә яуаплылыҡ алырға әҙермен.
Иҫегеҙгә төшөрәбеҙ, ағымдағы йылдың сентябрендә республика халҡы БР Дәүләт Йыйылышының яңы составын һайлаясаҡ.
– Өс йыл элек алдыбыҙға халыҡ тормошон яҡшыртыу бурысын ҡуйғайныҡ. Власть граждандарҙың көндәлек ихтыяждарына – эш, хеҙмәт хаҡы, торлаҡ менән тәьмин итеү, һаулыҡ һаҡлау, белем биреү мәсьәләләренә йөҙө менән борола башланы. «Халыҡ өсөн эшләү» формулаһы беҙҙең өсөн төп йүнәлешкә әйләнде, — тине Рөстәм Хәмитов, парламентҡа кандидаттар алдында сығыш яһап. – Бөгөн республикала эш хаҡы кимәле тотороҡло үҫешә. Үҫеш темптары буйынса беҙ, ниһайәт, уртаса Рәсәй күрһәткестәрен үтеп киттек. Ыңғай динамика күҙаллана. Яңы эш урындары булдырыла, һөҙөмтә булараҡ, эшһеҙлек кимәле түбәнәйә.
Президент билдәләүенсә, торлаҡ төҙөлөшөнөң үҫеш темптары буйынса ла беҙ уртаса Рәсәй кимәлен үтеп киттек. Шулай итеп, 2018 йылда беҙҙә бер кешегә 27 квадрат метр булырға тейеш.
Рөстәм Хәмитов шулай уҡ төбәктә демографик күрһәткестәрҙең яҡшырыуы хаҡында әйтте. Уның һүҙҙәренсә, республикала халыҡтың тәбиғи артыуы күҙәтелә.
– Күп эштәр эшләнде, әммә был тәүге аҙымдар ғына. Башҡортостанда йәшәгән һәр ғаилә үҙ тормошоноң яҡшырыуын тойһа, шул саҡта ғына маҡсатыбыҙға ирешеүебеҙ хаҡында әйтә аласаҡбыҙ. Алдағы ике-өс йыл республикабыҙ өсөн һынылыш осоро булырға тейеш, — тине төбәк башлығы.
Рөстәм Хәмитов ике төп йүнәлеш хаҡында әйтте. Уларҙың береһе – инвестициялар йәлеп итеү, йәғни яңы предприятиелар, производстволар төҙөү, эш урындарын булдырыу өсөн ресурстар йәлеп итеү.
– Беҙҙең маҡсат – аҡса республикала ҡалһын өсөн шарттар булдырыу, — тине Президент. – Инвестициялар — иҡтисади һәм социаль үҫеш нигеҙе, яңы заводтар һәм предприятиелар, яңы эш урындары, хеҙмәт хаҡының артыуы, бюджетҡа яңы килем, тимәк, халыҡты борсоған мәсьәләләрҙе хәл итеү буйынса яңы мөмкинлектәр. Һуңғы ике йыл эсендә республикаға йәлеп ителгән инвестициялар күләмен ярайһы уҡ арттырыуға өлгәштек. 2011 йылда ул – 5,5 процентҡа, 2012 йылда һигеҙ процентҡа артты. Ә сит илдәрҙән йәлеп ителгән инвестициялар күләме үткән йылда ике тапҡырға артты. Ағымдағы йылда үҫештең 13 процент булыуы көтөлә.
Власты тулыһынса яңыртыу икенсе йүнәлеш булып тора, тип иҫәпләй Башҡортостан Президенты.
– Власть мөмкин тиклем халыҡҡа яҡын булырға, граждандарҙы яҡларға, уларға ярҙам итергә, улар өсөн эшләргә тейеш, — тип билдәләне Рөстәм Хәмитов. – Власты яңыртыу – эҙмә-эҙлекле һәм системалы рәүештә хәл ителергә тейеш мәсьәлә. Һәм был эште фекерҙәштәрҙән торған ҙур һәм берҙәм команда ғына башҡара ала. Әлеге ваҡытта күпселек ҡала һәм райондарҙың башлыҡтары алмашынды, урындағы советтарға һайлауҙар үтте. Властың төп сәйәси таянысы ла яңыртыла. «Берҙәм Рәсәй» партияһына яңы кешеләр килде. Халыҡтың әүҙемлеген уятыу, уларҙы республиканы төҙөкләндереү буйынса билдәле бер эшмәкәрлеккә йәлеп итеү партияның төп маҡсаты булып тора.


text:
Йоһаннес Брамс
Йоһа́ннес Брамс (нем. Johannes Brahms [joːˈhanəs ˈbʁaːms]; 7 май, 1833, Һамбург — 1897,3 апрель , Вена) — алман (немец) композиторы пианисы, романтизм осороноң төп вәкилдәренең береһе
Йөкмәткеһе
Биография[үҙгәртергә | вики-тексты үҙгәртергә]
Йоһаннес Брамс 1833 йылдың 7 майында Һамбургтың Шлютерсһоф кварталында[1] ҡала театры контрабасисы Якоб Брамс ғаиләһендә[2] тыуған. Композиторҙың ғаиләһе бик бәләкәй генә фатирҙа йәшәгән[1]. Малай донъяға килгәс, ата-әсәһе Ультрихштрассеға күскән[1].
Музыка буйынса тәүге һабаҡтарҙы Йоһаннес атаһынан алған[3]. Һуңғараҡ малай фортепиано һәм композиция теорияһына Отто Косселдән өйрәнгән(нем. Otto Friedrich Willibald Cossel). Ун йәшендә инде Америка буйлап турнеға сығып китерлек итеп концерттар ҡуя алған[4]. Коссель малайҙы композитор Эдуард Марксенда уҡытыу кәрәгенә ата-әсәһен инандырған. Марксен баланың ғәҙәттән тыш һәләтле икәнен бик тиҙ төшөнгән 1847 йылда Иоһаннес шәхси реаль училищены тамамлап[1], тәүге тапҡыр соло коцерт биргән[3].
1853 йылдың апрелендә Брамс венгр скрипкасыһы Э. Ременьи менән гастролгә сыға[3].
Ижады[үҙгәртергә | вики-тексты үҙгәртергә]
Брамс бер опера ла яҙмаған, әммә башҡа бөтөн жанрҙарҙа тиерлек ижад иткән[2].
80-ләп әҫәр яҙған: бер һәм күп тауыш өсөн йырҙар, оркестр өсөн серенада, оркестр өсөн Гайдн темаларына вариациялар, ҡыллы ҡоралдар өсөн ике секстет, фортепиано өсөн ике концерт, фортепиано һәм башҡа ҡоралдар өсөн сонаталар, «Rinaldo» кантатаһы, ирҙәр хоры һәм оркестр өсөн әҫәрҙәр, ике увертюра: трагик һәм академик — һәм башҡа бик күп жанрҙарҙа төрлө ҡоралдар өсөн тәғәйенләнгән музыкаһы киң танылыу яулай.
Брамсҡа уның симфониялары дан килтерә. Иң сағыу һәм ҡабатланмаҫ әҫәре — «Алман (немец) реквиемы».
Иҫтәлек[үҙгәртергә | вики-тексты үҙгәртергә]
- Брамс иҫтәлегенә Меркурийҙағы кратерға уның исеме бирелгән .
Әҫәрҙәренең исемлеге[үҙгәртергә | вики-тексты үҙгәртергә]
Фортепиано өсөн ижады[үҙгәртергә | вики-тексты үҙгәртергә]
- Интермеццо ми-бемоль мажор
- Каприччио си минор, ор. 76 No 2
- Өс соната
- Интермеццо
- Рапсодиялар
- Р. Шуман темаларына вариациялар
- Г. Ф. Һендел темаларына вариациялар һәм фуга
- Паганини темаһына вариациялар (1863)
- Балладалар
- Каприччио
- Фантазиялар
- Мөхәббәт йырҙары — вальстар, яңы мөхәббәт йырҙары — вальстар, фортепиано өсөн Венгр бейеүҙәре
Орган өсөн әҫәрҙәре[үҙгәртергә | вики-тексты үҙгәртергә]
- 11 хор прелюдияһы ор.122
- Ике прелюдия һәм фугалар
- Фугалар
Камера ҡоралдары өсөн әҫәрҙәре[үҙгәртергә | вики-тексты үҙгәртергә]
- Скрипка һәм фортепиано өсөн сонаталар
- Виолончель һәм фортепиано өсөн ике соната
- Кларнет (альт) һәм фортепиано өсөн ике соната
- Өс фортепиано триоһы
- Фортепиано, скрипка һәм валторна өсөн трио
- Фортепиано, кларнет (альт) һәм виолончель өсөн трио
- Өс фортепиано квартеты
- Өс ҡыллы квартет
- Ике ҡыллы квинтет
- Фортепиано квинтеты
- Кларнет һәм ҡыллы ҡоралдар өсөн квинтет
- Ике ҡыллы секстет
Концерттары[үҙгәртергә | вики-тексты үҙгәртергә]
- Фортепиано өсөн ике концерт
- Скрипка өсөн концерт
- Скрипка һәм виолончель өсөн икеле концерт
Оркестр өсөн[үҙгәртергә | вики-тексты үҙгәртергә]
- Дүрт симфония (№ 1 c-moll op. 68; № 2 D-dur op. 73; № 3 F-dur op. 90; № 4 e-moll op. 98)
- Ике серенада
- Й. Гайдн темаһына вариациялар
- Академик һәм Трагик увертюралар
- Өс Венгр бейеүе (№ 1, 3 һәм 10 бейеүҙәренә автор оркестровкаһы; башҡа бейеүҙәрҙең оркестровкаһы башҡа авторҙар, шул иҫәптән Антонин Дворжак, Ганс Галь, Павел Юон һ. б. тарафынан эшләнгән)
Вокал һәм хор өсөн әҫәрҙәр[үҙгәртергә | вики-тексты үҙгәртергә]
- Алман реквиемы
- Яҙмыш йыры, Триумф йыры
- Ринальдо кантатаһы, Рапсодия, Паркалар йыры — И. В. Гёте текстарына
- Йөҙҙән ашыу халыҡ йыры эшкәртмәһе (шул иҫәптән 49 немец халыҡ йыры)
- Алтмышлаған ҡатнаш хор, Марияның ете йыры (1859), ете мотет
- Фортепиано менән тауыш өсөн вокаль ансамблдәр — 60 вокаль квартет, 20 дуэт, 200-ләп романс һәм йыр
- Дүрт ҡәтғи көй
- А capella хоры өсөн ҡанундар
Брамс әҫәрҙәре яҙмалары[үҙгәртергә | вики-тексты үҙгәртергә]
Симфонияларының тулы комплектын яҙҙыртҡан дирижерҙар: Клаудио Аббадо, Герман Абендрот, Николаус Арнонкур, Владимир Ашкенази, Джон Барбиролли, Даниэль Баренбойм, Эдуард ван Бейнум, Карл Бём, Леонард Берстайн, Адриан Боулт, Семён Бычков, Феликс Вайнгартнер, Бруно Вальтер, Гюнтер Ванд, Джон Элиот Гардинер, Карло Мария Джулини, Кристоф фон Донаньи, Антал Дорати, Колин Дэвис, Вольфганг Заваллиш, Курт Зандерлинг, Яп ван Зведен, Отмар Зюйтнер, Элиаху Инбал, Ойген Йохум, Герберт фон Караян, Рудольф Кемпе, Иштван Кертес, Отто Клемперер, Кирилл Кондрашин, Рафаэль Кубелик, Густав Кун, Сергей Кусевицкий, Джеймс Ливайн, Эрих Ляйнсдорф, Лорин Маазель, Курт Мазур, Чарльз Маккеррас, Нэвилл Марринер, Виллем Менгельберг, Зубин Мета, Евгений Мравинский, Рикардо Мути, Роджер Норрингтон, Сэйдзи Одзава, Юджин Орманди, Витольд Ровицкий, Саймон Рэттл, Евгений Светланов, Лейф Сегерстам, Джордж Селл, Леопольд Стоковский, Артуро Тосканини, Владимир Федосеев, Вильгельм Фуртвенглер, Бернард Хайтинк, Гюнтер Хербиг, Серджиу Челибидаке, Джеральд Шварц, Ханс Шмидт-Иссерштедт, Георг Шолти, Хорст Штайн, Кристоф Эшенбах, Марек Яновский, Марис Янсонс, Неэме Ярви и др. Айырым әҫәрҙәре башҡарыу яҙмалары: Карел Анчерл (№ 1—3), Юрий Башмет (№ 3), Томас Бичем (№ 2), Ханс Вонк (№ 2, 4), Гвидо Кантелли (№ 1, 3), Джансуг Кахидзе (№ 1), Карлос Кляйбер (№ 2, 4), Ханс Кнаппертсбуш (№ 2—4), Рене Лейбовиц (№ 4), Игорь Маркевич (№ 1, 4), Пьер Монтё (№ 3), Шарль Мюнш (№ 1, 2, 4), Вацлав Нойман (№ 2), Ян Виллем ван Оттерло (№ 1), Андре Превин (№ 4), Фриц Райнер (№ 3, 4), Виктор де Сабата (№ 4), Клаус Теннштедт (№ 1, 3), Вилли Ферреро (№ 4), Иван Фишер (№ 1), Ференц Фричай (№ 2), Даниел Хардинг (№ 3, 4), Герман Шерхен (№ 1, 3), Карл Шурихт (№ 1, 2, 4), Карл Элиасберг (№ 3) и др. Скрипкасылар яҙмалары: Джошуа Белл, Ида Гендель, Гидон Кремер, Иегуди Менухин, Анна-Софи Муттер, Давид Ойстрах, Ицхак Перлман, Йожеф Сигети, Владимир Спиваков, Исаак Стерн, Кристиан Ферра, Яша Хейфец, Генрик Шеринг.
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 1,2 1,3 ИОГАННЕС БРАМС
- ↑ 2,0 2,1 Статья о Иоганнесе Брамсе в энциклопедии Кругосвет
- ↑ 3,0 3,1 3,2 Иоганнес Брамс (Brahms)
- ↑ «Иоганесс Брамс» // Сто великих композиторов. М.: Вече, Автор-составитель Д. К. Самин
Әҙәбиәт[үҙгәртергә | вики-тексты үҙгәртергә]
- Урыҫ телендә
- Ганс Галь Иоганнес Брамс. Творчество и личность // Брамс, Вагнер, Верди. Три мастера,три мира — Феникс, 1998. — Б. 23-230. — 640 б. — 5000 экз. — ISBN 5-222-00274-8.
- Карл Гейрингер. Иоганнес Брамс = Johannes Brahms — Москва: Музыка, 1965. — 432 б. — 8430 экз.
- Е. М. Царева. Иоганнес Брамс — Москва: Музыка, 1986. — 384 б. — 30000 экз.(djvu-книга)
- Алман телендә
- Kalbeck Max Johannes Brahms. Biographie in 4 Bänden — Tutzing: Faksimile-Nachdruck Schneider, 1976.
- Korff Malte Johannes Brahms: Leben und Werk — München: Deutscher Taschenbuch Verlag, 2008. — ISBN 978-3423246569.
- McCorkle M. L. Johannes Brahms thematisch-bibliographisches Werkverzeichnis — München, 1984.
- Инглиз телендә
- Deiters Hermann Johannes Brahms: A Biographical Sketch — München: Cambridge University Press, 2009. — ISBN 978-1108004794.
Һылтанмалар[үҙгәртергә | вики-тексты үҙгәртергә]
- Произведения Брамса на сайте Classical Connect Бесплатная библиотека классической музыки на Classical Connect
- Иоганнес Брамс: ноты произведений на International Music Score Library Project
- Брамс Иоганнес — Жизнь и творчество
- Жизненный и творческий путь Брамса
- Краткий список сочинений Брамса
- Classic Cat — Brahms mp3s
- В. Васина-Гроссман. «Строгая лирика» Брамса //Романтическая песня XIX века, М: Музыка, — 1966 (стр-234-273)
- Передача Бориса Гребенщикова «Аэростат»
- Johannes Brahms (The Lied and Art Song Texts Page: Texts and Translations to Lieder, mélodies, canzoni, and other classical vocal music)
- Brahms.RU | Музыкальный Фестиваль в Центре Павла Слободкина
- 7 май көнө тыуғандар
- 1833 йылда тыуғандар
- Алфавит буйынса шәхестәр
- Германияла тыуғандар
- 3 апрель көнө вафаттар
- 1897 йылда вафаттар
- Венала вафат булғандар
- Алфавит буйынса музыканттар
- Германия композиторҙары
- Алфавит буйынса композиторҙар
- XIX быуат композиторҙары
- Алфавит буйынса дирижёрҙар
- Германия дирижёрҙары
- XIX быуат дирижёрҙары
- Романтик композиторҙар


text:
Фото:
Рөстәм Хәмитов Мәсетле районында ауыл биләмәләре башлыҡтары менән осрашты
Фото:
Кисә Башҡортостан Президенты Рөстәм Хәмитов республиканың Балаҡатай, Дыуан, Ҡариҙел, Ҡыйғы, Мәсетле һәм Салауат райондарында ауыл биләмәләре башлыҡтары менән сираттағы осрашыу үткәрҙе.
2011 йылға йомғаҡ яһап, Рөстәм Хәмитов дөйөм алғанда республикала эштәрҙең көйлө булыуын билдәләне. Сәнәғәт производствоһы күләме бер йыл эсендә 10 процентҡа артҡан. Һалым керемдәре йәһәтенән дә Башҡортостан йыллыҡ планын үтәгән. 10-12 миллиард һум күләмендә өҫтәмә килемдәр көтөлә. Торлаҡ төҙөлөшөндә лә һөҙөмтәләр насар түгел: 1,4 миллион квадрат метр сафҡа индерелгән – былтырғыға ҡарағанда был 4-5 процентҡа күберәк. Уртаса Рәсәй күрһәткестәре менән сағыштырмаса, башҡа төбәктәргә ҡарағанда Башҡортостада хәлдәр күпкә яҡшыраҡ.
Ауыл хужалығына килгәндә, Рөстәм Хәмитов йылдың уңышлы булыуын билдәләне.
— Төньяҡ-көнсығыш райондарында 200 мең тонна иген уңышы алынған, был һуңғы 7-10 йыл эсендә иң яҡшы күрһәткестер, ә ҡайһы бер хужалыҡтар буйынса – һуңғы 15 йыл эсендә, — тине Президент. – Быны беҙгә тәбиғәт бирҙе. Әммә республика власы ла ауыл хужалығы етештереүселәренә ҙур ярҙам күрһәтте. Аҡсалар иң кәрәкле ваҡытта килеп торҙо. Сәсеү башланғандан алып яғыулыҡты арзанайтыу буйынса саралар күрҙек, ауыл хужалығы техникаһын һатып алыуҙа аҡсалата ярҙам күрһәттек. Һөҙөмтәлә өс мең самаһы ауыл хужалығы техникаһы һатып алынды. Техника хаҡының 40 процентын республика түләне, был ярайһы уҡ һөҙөмтәләр бирҙе. Беҙгә сәсеүлек майҙандары структураһы тураһында уйларға кәрәк. Бөгөн иген баҫыуҙарының яртыһында тиерлек бойҙай сәселә. Ғалимдар иҫбатлауынса, республикала бойҙайҙы майҙандың 20-25 процентында ғына сәсергә кәрәк, ҡалған майҙандарҙа бөгөн баҙарҙа талап ителгән ҡуҙаҡлы иген һәм ярма культураларын сәсеү зарур. Алдынғы райондар ауыл хужалығы продукцияһының яңы төрҙәренә күсә башланы ла инде. Шулай уҡ беҙ машина-трактор станциялары тураһында ла уйлайбыҙ. Бер яҡтан был уңайлы ла кеүек, икенсе яҡтан яҡшы ниәттәр менән булдырылған был станциялар крәҫтиәндәрҙе талай. Ҡайһы бер республика хужалыҡтары машина-трактор станцияһы хеҙмәттәренән баш тарта башланы.
Республиканың төньяҡ-көнсығыш райондарына килгәндә, Рөстәм Хәмитов тейешле программа ҡабул ителеүе тураһында әйтте. Документҡа ярашлы, был төбәк хеҙмәтселәренең тормошо яҡшыртыласаҡ. Бында халыҡтың 5 проценты йәшәй, ә етештереү күләме ни бары 0,5 процент тәшкил итә.
— Төньяҡ-көнсығыш райондарында тәбиғәт байлыҡтары ла етерлек, халыҡ та күп йәшәй, тип һыҙыҡ аҫтына алды ул. – Тимәк бында системалы өҙөклөк бара. Һәм ул бер-ике йыл дауамында ғына түгел, бәлки, тиҫтәләгән йылдар дауамында баралыр. Бөгөн совет власы осорондағы позициялар юҡ кимәлдә. Хәлде төҙәтеү өсөн ашығыс рәүештә саралар күрергә кәрәк. Халыҡты бындай насар хәлдә ҡалдырырға ярамай. Нефть, ағас эшкәртеү өлкәләрен яйға һалырға кәрәк. Ысынын әйткәндә, төньяҡ-көнсығыш райондары буйынса эшләнәһе эштәр бик күп. Бында эшһеҙлек күрһәткестәре лә юғары. Мәғариф, һаулыҡ һаҡлау, ауыл хужалығы өлкәләрендә кадрҙар етешмәй. Шулай уҡ юлдар мәсьәләһен хәл итергә кәрәк.
Президент республикаға инвестициялар йәлеп итеү мәсьәләһен дә ҡуҙғатты.
— Быйыл ғына Башҡортостан Республикаһы капиталына инвестициялар 150 миллиард һум самаһы тәшкил итте, — тине Рөстәм Хәмитов. – Үткән йыл менән сағыштырмаса, был 25-30 миллиардҡа күберәк, һәм был насар һөҙөмтә түгел. Йән башына инвестициялар буйынса Рәсәй Федерацияһында беҙ аҙаҡҡы, яҡынса 30-40-сы урындарҙы биләйбеҙ. Волга буйы федераль округында беҙ – 11-се урында. Беҙгә алғы урындарға ынтылырға кәрәк, бының өсөн барыһын да эшләйәсәкбеҙ.
Рөстәм Хәмитов һүҙҙәре буйынса, республикала социаль күрһәткестәр арта. Уртаса эш хаҡы 18,5 мең һумға етте, ә йыл башында ул 16 мең ине. Башҡортостанда халыҡтың күп өлөшө ауылдарҙа йәшәй, бында уртаса эш хаҡы 8-9 мең тәшкил итә, шуға күрә ауылдарҙа эш хаҡын күтәрергә, производстволар булдырырға кәрәк.
— Йәштәрҙе эшкә урынлаштырыу буйынса тиҙ арала программа әҙерләргә ҡуштым, — тип хәбәр итте ул. – Йәштәр эшһеҙ йөрөгән саҡта, ҡатмарлы, ауыр хәлдәр килеп тыуа. Шуға күрә төрлө конфликттар килеп сыҡмаһын өсөн, был мәсьәләне хәл итәсәкбеҙ. Уны шәхсән үҙем контролдә тотасаҡмын. Кәрәк икән, аҙна һайын оперативкалар үткәрәсәкмен, әммә Мәғариф министрлығынан, Йәштәр сәйәсәте министрлығынан, вице-премьерҙарҙан ауылдарҙа эш урындарын булдырыуҙы талап итәсәкмен.
Президент билдәләүенсә, ололарға ҙур ярҙам күрһәтелә.
— Беҙ Рәсәйҙә пенсионерҙарға путевкалар һатып алырға ярҙам итеүсе берҙән-бер төбәк, — тип белдерҙе Рөстәм Хәмитов. – Быйыл өс меңдән ашыу пенсионер льготалы путевкалар ала аласаҡ. Быға 30 миллион һум тирәһе аҡса китте, әммә был эште дауам итәсәкбеҙ. Тәүге йыл уңышлы булды, халыҡтың ҡыҙыҡһыныуы ҙур. 300-400 кеше Төркиәлә ял итеп ҡайтты. Быйыл хеҙмәт пенсияһы – 9 процентҡа, социаль пенсия 10 процентҡа артты.
Муниципаль власҡа килгәндә, Рөстәм Хәмитов ауыл биләмәләре башлыҡтарына киләһеләрҙе әйтте:
— Власть халыҡҡа таянып эшләргә тейеш. Халыҡты ишетмәгән власть һәләкәткә дусар була. Шуға күрә ябай халыҡ мәнфәғәттәренән сығып эш итергә кәрәк.


text:
Фото:
Бөйөк Ватан һуғышында ҡатнашыусылар транспорт менән бушлай файҙалана ала
Фото:
3 — 12 майҙа Бөйөк Ватан һуғышында ҡатнашыусылар һәм инвалидтар ҡала-ара һәм ҡала яны автобустары, йылға суднолары,тимер юл һәм самолеттарҙа транспорт хеҙмәте менән бушлай ҡуллана ала. Билетты бушлай алыу өсөн юл йөрөү документын һатып алғанда ташламаға хоҡуҡты билдәләүсе танытманы күрһәтеү ҙә етә.
Һуғышта ҡатнашыусылар алыҫҡа йөрөүсе теләһә ниндәй транспорттан файҙаланып, алыҫта йәшәүсе дуҫтары һәм туғандарына барып килә ала.
Бөтә автотранспорт, тимер юл, йылға һәм авиакомпаниялар юбилей тантаналары барған 10 көн дауамында Еңеү яулаусыларға, шул иҫәптән 1941-1957 йылдарҙа күрше дәүләт территорияларын “таҙартыуҙа” ҡатнашҡан махсус хеҙмәт вәкилдәренә бушлай транспорт хеҙмәте күрһәтергә тейеш.
Бынан тыш, дәүләт хәрби бурысын үтәгәндә зыян күргән локаль һуғыш инвалидтарының барыһына ла алыҫ арала бушлай йөрөү хоҡуғын бүләк итте.
Башҡортостанда барыһы 12 меңдән ашыу Бөйөк Ватан һуғышы ветераны, шул иҫәптән 8135 ҡатнашыусы, 3600 һуғыш инвалиды, 287 элекке бәлиғ булмаған фашист концлагерҙары тотҡоно, “Блокадалы Ленинградта йәшәүсегә” билдәһе менән наградланған 250 граждан йәшәй.
Республиканың төп дәүләт автокомпанияһы «Башавтотранс»тың матбуғат хеҙмәтенән хәбәр итеүҙәренсә, предприятие һуғышта ҡатнашыусыларҙы бушлай хеҙмәтләндереүгә әҙер.


text:
Йыл башынан республикала 1,3 миллион квадрат метр торлаҡ төҙөлгән Фото: Олег Яровиков
Йыл башынан республикала 1,3 миллион квадрат метр торлаҡ төҙөлгән
Йыл башынан республикала 1,3 миллион квадрат метр торлаҡ төҙөлгән Фото: Олег Яровиков
ӨФӨ, 2016 йыл, 16 август. /«Башинформ» мәғлүмәт агентлығы, Олеся Серёгина/.
Ғинуар-июль айҙарында республикала финанслауҙың бөтә сығанаҡтары иҫәбенә 1 миллион 343,7 мең квадрат метр торлаҡ төҙөлгән. Был уҙған йылдың ошо уҡ осорона ҡарата 6,2 процентҡа кәмерәк, тип хәбәр итә Башҡортостанстат. Һәр мең кешегә 330 квадрат метр торлаҡ төҙөлгән.
Торлаҡты сафҡа индереү буйынса Башҡортостан Волга буйы федераль округында беренсе урында килә. Йән башына торлаҡ тапшырыу буйынса республика икенсе урын биләй, беренселә — Татарстан.
Башҡортостандың торлаҡ төҙөлөшө структураһында халыҡтың өлөшө ҙур — 71,9 процент. Ғинуар-июль айҙарында төбәк халҡы үҙ иҫәбенә һәм кредит алып дөйөм майҙаны 966,1 мең квадрат метрлыҡ йорт төҙөгән — 2015 йылдың ошо уҡ осорона ҡарата 0,8 процентҡа аҙыраҡ.


text:
Рөстәм Хәмитов: «Урындағы власть бер юлы барлыҡ мәсьәләләрҙе хәл итә алмай»Фото: Олег Яровиков
Рөстәм Хәмитов: «Урындағы власть бер юлы барлыҡ мәсьәләләрҙе хәл итә алмай»
Рөстәм Хәмитов: «Урындағы власть бер юлы барлыҡ мәсьәләләрҙе хәл итә алмай»Фото: Олег Яровиков
Башҡортостан Президенты ҡарамағындағы ведомство-ара комиссияның беренсе ултырышында республиканың урындағы үҙидара органдарына ҡарата контроль-күҙәтеү эшмәкәрлеге алып барыу мәсьәләләре тикшерелде.
— Урындағы үҙидара органдарына ҡарата контроль-күҙәтеү эшмәкәрлеге алып барыу һөҙөмтәлелегенә анализ яһау беҙҙең төп бурыс булып тора, — тине Рөстәм Хәмитов.
— Үткән йылдың октябрендә муниципаль берәмектәрҙе тикшереү һөҙөмтәләренә анализ яһалды. Анализға ярашлы, урындағы үҙидара органдарына һигеҙ меңдән ашыу төрлө тикшереү сараһы тура килгән, — тип билдәләне төбәк башлығы. – Уларҙың яртыһы тиерлек яза биреү менән тамамланған. Урындағы үҙидараның вәкәләтле органдарына һалынған штрафтар күләме туғыҙ миллион һумға тиерлек еткән.
Әммә, Президент иҫәпләүенсә, етешһеҙлектәрҙе теркәү һәм бының өсөн яза биреү түгел, ә аңлатыу эшмәкәрлеге алып барыу, етешһеҙлектәрҙе бөтөрөүгә булышлыҡ итеү өҫтөнлөклө йүнәлештәр булып торорға тейеш.
Шул уҡ ваҡытта урындағы яуапһыҙлыҡ менән килешергә ярамай, тип һыҙыҡ өҫтөнә алды Рөстәм Хәмитов.
— Урындағы үҙидара органдары функцияларының тулы кимәлдә финансланмауын беләһегеҙ. Вәкәләттәр, бурыстар – күп, уларҙы тормошҡа ашырыу өсөн ресурстар һәм средстволар – әҙ. Был йәһәттән тейешле саралар күрелә, — тине Президент. – Күпселек осраҡта урындағы власть бер юлы барлыҡ мәсьәләләрҙе хәл итә алмай. Йылдар буйы йыйылып килгән проблемаларҙы ресурстарһыҙ хәл итеп булмай.
Ведомство-ара комиссия ултырышында кадраҙар мәсьәләһе лә ҡуҙғатылды. Күп һанлы тикшереүҙәр, штраф һалыуҙар муниципаль хеҙмәткәрҙәрҙең эшкә дәртен һүндерә. Сағыштырмаса түбән эш хаҡы түләнгән шарттарҙа юғары талаптар ҡуйыу был өлкәләге эшмәкәрлектең абруйын төшөрә.
— Квалификациялы кадрҙарҙың ситкә китеүе, кадрҙар дефициты күҙәтелә. Мәсьәләне системалы хәл итеү зарур, — тине Рөстәм Хәмитов.
Башҡортостан Президенты билдәләүенсә, контоль-күҙәтеү эшмәкәрлеге муниципалитеттарға йөкмәтелгән бурыстарҙың сифатлы үтәлешенә булышлыҡ итергә, шулай уҡ һаулыҡ һаҡлау, мәғариф, торлаҡ-коммуналь хужалыҡ өлкәләрендәге хәлде яҡшыртыуҙа ярҙам күрһәтергә, халыҡтың йәшәү сифатын яҡшыртыу өсөн шарттар булдырырға тейеш.


text:
Торлаҡ төҙөү күләме Башҡортостанда 2013 йылдың ғинуар-авгусына ҡарата 13 процентҡа артҡан
ӨФӨ, 2014 йыл, 23 сентябрь. /«Башинформ» мәғлүмәт агентлығы, Эльвира Латипова/.
Ғинуар-августа республикала йәмғеһе 1 миллион 572,7 мең квадрат метр торлаҡ сафҡа индерелгән. 2013 йылдың ошо уҡ осоро менән сағыштырмаса, төбәктә торлаҡ төҙөү күләме 13 процентҡа артҡан, тиелә Башҡортостанстат материалдарында.
Август айы иң һөҙөмтәлеһе: ай эсендә республикала бөтә финанслау сығанаҡтары иҫәбенә 319,4 мең квадрат метр торлаҡ индерелгән – июлгә ҡарағанда ике тапҡырға тиерлек һәм уҙған йылдың авгусына ҡарағанда яртыға күберәк.
Торлаҡ төҙөлөшөндә шәхси төҙөүселәр өҫтөнлөк итә: уларҙың иҫәбенә ағымдағы йылда төҙөлгән торлаҡтың 75,2 проценты (2013 йылдың ғинуар-авгусында – 80,8 процент) тура килә.


text:
Өфөлә 5000 кешегә иҫәпләнгән һәм биш балалар баҡсаһы булған яңы биҫтә барлыҡҡа киләсәк Фото: Өфө ҡала Советының матбуғат хеҙмәте
Өфөлә 5000 кешегә иҫәпләнгән һәм биш балалар баҡсаһы булған яңы биҫтә барлыҡҡа киләсәк
Өфөлә 5000 кешегә иҫәпләнгән һәм биш балалар баҡсаһы булған яңы биҫтә барлыҡҡа киләсәк Фото: Өфө ҡала Советының матбуғат хеҙмәте
ӨФӨ, 2015 йыл, 29 июль. /«Башинформ» мәғлүмәт агентлығы, Арина Рәхимҡолова/.
Өфөлә Сипайловонан алыҫ түгел биш меңдән ашыу кешегә иҫәпләнгән яңы биҫтә барлыҡҡа киләсәк. Ундағы йорттар 14-33 ҡатлы буласаҡ. Был хаҡта шаршамбы, 29 июлдә, Өфө ҡала Советы ултырышында хәбәр иттеләр.
Бейек йорттар Сипайлово, Ватутин, Рудольф Нуриев һәм Өфө шоссеһы урамдары менән сикләнгән урында төҙөләсәк. Бында 151,6 мең квадрат метр торлаҡ һәм майҙаны 170 мең квадрат метр самаһы булған йәмәғәт биналарын төҙөү ҡаралған. Биҫтәлә биш балалар баҡсаһы, 1100 уҡыусыға иҫәпләнгән мәктәп, эшҡыуарлыҡ үҙәге, халыҡты хеҙмәтләндереү предприятиелары, сквер, спорт майҙансыҡтары, 2716 автомобиль ҡуйырлыҡ парковкалар буласаҡ.
Проекттың заказсыһы — «СТ-Девелопер» яуаплылығы сикләнгән йәмғиәте, башҡарыусыһы — «Башпроект» яуаплылығы сикләнгән йәмғиәте. Ағымдағы йылдың 1 октябрендә Өфөнөң Октябрь районы хакимиәтендә ошо проект буйынса тыңлауҙар үткәрелә.


text:
Республикала дәүләт-шәхси партнерлыҡ схемаһы буйынса бала баҡсаһы төҙөлә
Туймазы районы Әгертамаҡ ауылының яңы биҫтәһендә дәүләт-шәхси партнерлыҡ схемаһы буйынса 110 урынлыҡ бала баҡсаһы төҙөлә. БР Төҙөлөш һәм архитектура буйынса дәүләт комитетының мәғлүмәт хеҙмәтенән хәбәр итеүҙәренсә, был республикала әлеге схема буйынса төҙөлгән берҙән-бер бала баҡсаһы. Туймазы ҡалаһының «3-сө төҙөлөш фирмаһы» яуаплылығы сикләнгән йәмғиәте объектты үҙенең средстволары иҫәбенә төҙөргә булған. Өс йыл дауамында урындағы муниципалитет бала баҡсаһын төҙөүсенән һатып аласаҡ.
БР Төҙөлөш һәм архитектура буйынса дәүләт комитетында билдәләүҙәренсә, республиканың бихисап райондарында бала баҡсаларын төҙөү эштәре алып барыла. Йыл аҙағынаса яңы объекттар Илеш, Саҡмағош, Шишмә райондарында һәм Октябрьский ҡалаһында сафҡа индереләсәк.


text:
Республикала мари гимназияһы асыласаҡ
Башҡортостанда мари милли гимназияһы барлыҡҡа киләсәк. Уның моделен әҙерләү БР халыҡтары телдәрен өйрәнеү, үҫтереү һәм һаҡлау буйынса республика программаһын тормошҡа ашырыу сиктәрендә алып барыла. Гимназияны Мишкә районында асыу планлаштырыла. Был хаҡта БР Хөкүмәте ҡарамағындағы «Башҡортостан Республикаһы халыҡтары телдәре тураһында» БР Законын тормошҡа ашырыу буйынса комиссия ултырышында БР мәғариф министры Әлфис Ғаязов хәбәр итте.
— Милли гимназиялар асыу – программаны ғәмәлгә ашырыу буйынса мөһим бурыстарҙың береһе, — тине ул. Бөгөн республикалағы 133 гимназия һәм лицейҙарҙың 55-е милли һанала. Былар башҡорт, татар, сыуаш гимназиялары. Уларҙың матди-техник базаһына етди иғтибар бирелә. Һуңғы йылдарҙа бер милли гимназия реконструкцияланды һәм алты яңыһы төҙөлдө.
Әлфис Ғаязов йәнә, Башҡортостандағы мәктәптәрҙең 43 проценты милли уҡыу йорто булып тора, 73 проценттан ашыу уҡыусы республикала туған телендә белем ала, тип билдәләне.


text:
Сямжена
Сямжена — Рәсәйҙәге йылға. Вологда өлкәһе/ Архангельск өлкәһе[1] биләмәләрендә аға. Йылға Кубена йылғаһының һул ярына тамағынан 137 км өҫтәрәк ҡушыла. Йылға оҙонлоғо 117 км.
Һыу реестры мәғлүмәттәре[үҙгәртергә | вики-тексты үҙгәртергә]
Рәсәй дәүләт һыу реестры мәғлүмәте буйынса йылға Двина-Печора һыу бассейны округында урынлашҡан, һыу хужалығы участкаһы — Кубен күле һәм Сухона йылғаһы башынан Кубен гидроузеленә тиклем. Бәләкәй йылға бассейны (йылға эске бассейны) — Сухона, йылға бассейны — Төньяҡ Двина[2].
Һыу ресурстарының федераль агентлығы тарафынан әҙерләнгән Рәсәй Федерацияһы территорияһын һыу хужалығы буйынса районлау геоинформация системаһы мәғлүмәттәре буйынса[2]:
- Дәүләт һыу реестрында һыу объектының коды — 03020100112103000005689
- Гидрологик өйрәнеү (ГӨ) буйынса коды — 103000568
- Бассейн коды — 03.02.01.001
- ГӨ буйынса томы — 03
- ГӨ буйынса сығарылыш — 0
Иҫкәрмәләр[үҙгәртергә | вики-тексты үҙгәртергә]
- ↑ «Рәсәй гидротехник ҡоролмалар регистры һәм дәүләт һыу кадастры үҙәге».
- ↑ 2,0 2,1 РФ һыу реестры: Сямжена.


text:
Башҡортостан Хөкүмәте граждандарҙы авария хәлендәге торлаҡтан күсереү буйынса программаға үҙгәрештәр индерҙе Фото: Олег Яровиков
Башҡортостан Хөкүмәте граждандарҙы авария хәлендәге торлаҡтан күсереү буйынса программаға үҙгәрештәр индерҙе
Башҡортостан Хөкүмәте граждандарҙы авария хәлендәге торлаҡтан күсереү буйынса программаға үҙгәрештәр индерҙе Фото: Олег Яровиков
ӨФӨ, 2016 йыл, 13 ғинуар. /«Башинформ» мәғлүмәт агентлығы, Ксения Калинина/.
Башҡортостан Хөкүмәте 2015-2018 йылдарҙа граждандарҙы авария хәлендәге торлаҡтан күсереү буйынса республика программаһына үҙгәрештәр индерҙе.
Төбәк Хөкүмәтенең матбуғат хеҙмәтендә хәбәр итеүҙәренсә, программаның өсөнсө этабына Өфө, Әлшәй, Бәләбәй, Илеш, Шишмә һәм Яңауыл райондарындағы иҫке йорттар индерелгән.


text:
Башҡорт ҡатын-ҡыҙҙары йәмғиәте Әбйәлил районында ташҡындан зыян күргән кешеләргә ярҙам күрһәтте
Башҡортостан Республикаһының «Башҡорт ҡатын-ҡыҙҙары йәмғиәте» төбәк йәмәғәт ойошмаһы Әбйәлил районында ташҡындан зыян күргән кешеләргә ярҙам күрһәтеү буйынса хәйриә акцияһы үткәрҙе. Был изге эшкә шулай уҡ БР Халыҡтар дуҫлығы йорто, ҡайһы бер ойошмалар һәм райондың яҡташтар ойошмаһы вәкилдәре ҡушылды.
БР Башҡорт ҡатын-ҡыҙҙары йәмғиәте ойошма рәйесе Розалия Солтангәрәева, 112-се Башҡорт кавалерия дивизияһы музейы директоры Илүзә Ғәйнуллина менән берлектә гуманитар ярҙам күрһәтеү маҡсатында ылау ойоштороп, Әбйәлил районына барып ҡайтты. Асҡар ауылында посылка һыу баҫҡан ауылдар халҡына тапшырылды. Райондың халыҡ мәғарифы бүлеге хеҙмәткәрҙәре «Әбйәлил» яҡташтар ойошмаһы исеменән беренсе класс уҡыусылары өсөн портфелдәр һәм мәктәп кәрәк-яраҡтары тапшырҙы.


text:
Сауҙа күсемһеҙ милке баҙарында буш урындар арта
Өфөлә сауҙа күсемһеҙ милке баҙарында быйыл өсөнсө кварталда буш майҙандар өлөшө артыу тенденцияһы күҙәтелә. Хәҙер баҙарҙа биналарҙың бер нисә тибы ҡуйылған. Улар иҫәбендә – сауҙа үҙәктәрендә урындар, супермаркеттар һәм магазиндар биналары, торлаҡ йорттарҙың беренсе һәм аҫҡы ҡатындағы торлаҡ булмаған биналар, сауҙа павильондары һәм киоскылар.
«Азимут» Күсемһеҙ милек берҙәм мәғлүмәт селтәре аналитигы Екатерина Иманғолова хәбәр итеүенсә, бөгөн Өфөлә буш сауҙа майҙандарының дөйөм күләме 70 мең квадрат метр самаһы тәшкил итә. Һүҙ бында ҡуртымға алыу тураһында ла, һатыу тураһында ла бара. Ҡала буйынса уртаса аренда ставкаһы квадрат метр өсөн 760 һум тәшкил итә. Ставка бер кварталда 1,3 процентҡа артты. Ә йыл башы менән сағыштырғанда был күрһәткес 17,9 процентҡа артҡан.
Сауҙа күсемһеҙ милкенең бер квадрат метрының уртаса хаҡы 54,59 мең һум. Быйыл икенсе квартал аҙағына артыу 9,1 процент тәшкил итте.


text:
Өфөлә шәкәр диабетынан яфаланған балаларға ярҙамға хәйриә фонды үткәрелә
Бөгөн, 11 декабрҙә, Өфөлә шәкәр диабетынан яфаланған ауыр сирле балаларға ярҙам итеүгә йүнәлтелгән «Ҡала хәйриә балы» үтә.
Сара БР-ҙа Бала хоҡуҡтары буйынса тулы хоҡуҡлы вәкил, Йәштәр сәйәсәте һәм спорт министрлығы, Һаулыҡ һаҡлау министрлығы һәм Өфө хакимиәте ярҙамында уҙғарыла. «Ҡотҡар мине!» хәйриә фонды, «Балалар Диабеты» үҙәге йәмәғәт ойошмаһы һәм Башҡортостан реклама компанияһы уның ойоштороусылары булып тора.
Байрамға йәмәғәт һәм дәүләт эшмәкәрҙәре, бизнес, медицина берләшмәһе һәм киң мәғлүмәт саралары вәкилдәре саҡырылған.
Бал программаһында йәш таланттар ҡатнашлығында концерт, Өфөнөң билдәле рәссамдары картиналарының хәйриә аукционы ҡаралған.
Сара Менделеев урамы, 160/5 адресы буйынса үтә. Башлана 20 сәғәттә.


text:
Республиканың Арбитраж суды «ДревПром» ойошмаһын банкрот тип таныны
ӨФӨ, 2015 йыл, 7 май. /«Башинформ» мәғлүмәт агентлығы, Эльвира Латипова/.
Стәрлетамаҡтың «ДревПром» яуаплылығы сикләнгән йәмғиәте банкрот тип табылды. Компанияға ҡарата ағымдағы йылдың 23 октябренә тиклем конкурс производствоһы асылған. Конкурс идара итеүсеһе итеп Олег Шершуков тәғәйенләнгән. Суд ҡарары арбитраж судының сайтында баҫылған.
«Ре-Форма» яуаплылығы сикләнгән йәмғиәте дәғүәһе буйынса «ДревПром» ойошмаһына ҡарата банкротлыҡ тураһында эш ҡуҙғатылғайны. 2013 йылдың сентябрендә «Ре-Форма» компанияһы «ДревПром»ға «РЕСО-Лизинг» яуаплылығы сикләнгән йәмғиәтенә булған кредитын ҡаплау иҫәбенә 770 мең һум аҡса түләй. Әммә килешеүҙә күрһәтелгән шарттар үтәлмәй. «Ре-Форма» ойошмаһына 3,35 миллион һумға яҡын бурысын үҙ аллы түләргә тура килә. Суд «Ре-Форма» компанияһының дәғүәһен ҡәнәғәтләндерҙе һәм «ДревПром»ға дәғүәсе файҙаһына 770 мең һум аҡса түләтеү тураһында ҡарар сығарҙы.
Бурыслы компанияның милкендә Талбазы һәм Салауатта ипотекаға алынған ике гаражы булыуы асыҡланған. ЮХХДИ мәғлүмәттәре буйынса, «ДревПром»ға 48 еңел автомобиль теркәлгән, шуларҙың 39-на суд тарафынан арест һалынған. Асыҡланыуынса, бурыслының «ЕвроПлат-2010» яуаплылығы сикләнгән йәмғиәтенән 78 миллион һум күләмендә дебиторлыҡ бурысын талап итергә хоҡуғы бар.
Суд конкурс производствоһы йомғаҡтарын 21 октябрҙә ҡараясаҡ.


text:
Адрес-белешмә хеҙмәте кешеләрҙе эҙләп табыуҙа ярҙам итә
Рәсәй Федераль миграция хеҙмәтенең БР буйынса идаралығының адрес-белешмә эше бүлеге Рәсәй Федерацияһы граждандарына таныштарын һәм туғандарын эҙләп табыуҙа баһалап бөткөһөҙ ярҙам күрһәтә.
Ведомствоның матбуғат хеҙмәте хеҙмәткәре Ғәлиә Мөхәмәҙиеваның һүҙҙәренә ҡарағанда, йыл һайын миграция хеҙмәтенә кешене табыуҙы һорап бик күп мөрәжәғәттәр килә.
— Бүлек эшенең һөҙөмтәлелеге башлыса граждандарҙың аңлылығына бәйләнгән, — ти Ғәлиә Мөхәмәҙиева. Ҡыҙғанысҡа ҡаршы, күптәр үҙҙәренә ебәрелгән һорауҙарҙы иғтибарһыҙ ҡалдыра. Әгәр һеҙ дуҫтарығыҙҙан, туғандарығыҙҙан кемделер табырға теләһәгеҙ, адрес-белешмә эше бүлегенә ғариза менән үҙегеҙ мөрәжәғәт итә йәки хат яҙып ебәрә алаһығыҙ, унда эҙләнгән кеше тураһында ла, үҙегеҙ тураһында ла мәғлүмәттәр күрһәтелергә тейеш.
Әгәр мәғлүмәтте шәхси кеше һораһа, адрес-белешмә бүлеге эҙләнгән кешегә, ғариза биреүсегә үҙ аллы яуап бирһен өсөн, запрос ебәрә. Ҡайһы бер осраҡтарҙа ғариза биреүсегә яуап ебәреү өсөн эҙләнгән кешенең быға ризалығы һорала.
Эҙләнгән кеше үлһә йәки икенсе төбәккә күсеп китһә, шулай уҡ Башҡортостан территорияһында теркәлмәһә, адрес-белешмә эше бүлеге кисекмәҫтән был турала хәбәр итә.
Әгәр 30 көн эсендә эҙләнгән кешенән яҙма ризалыҡ килмәһә, мөрәжәғәт итеүсе адресына мәғлүмәт биреү мөмкинлеге юҡлығы тураһында хәбәр ебәрелә.
Тулыраҡ мәғлүмәт алыу өсөн (347) 250-60-08, 279-41-05 телефондары аша Рәсәй Федераль миграция хеҙмәтенең БР буйынса идаралығының адрес-белешмә эше бүлегенә мөрәжәғәт итергә мөмкин.


text:
Башҡортостан тәржемәселәре Төркиәлә симпозиумда ҡатнашты
Төркиәнең Ялова ҡалаһында төрки телле тәржемәселәрҙең симпозиумы үтте. Башҡортостандың ТӨРКСОЙ-ҙағы вәкиле Әхәт Сәлиховтың хәбәр итеүенсә, республика делегацияһы составында шағир һәм тәржемәселәр Ғәйнислам Ибраһимов, Гөлназ Йәғәфәрова, Фәйрүзә Ғарипова, Лилиә Кәипова бар. ТӨРКСОЙ 2011 йылды Ғабдулла Туҡай һәм Ҡасим Аманжолов йылы тип иғлан иткәнгә күрә, был сара ҡаҙаҡ шағиры Ҡасим Аманжоловтың тыуыуына 100 йыл тулыуға арналған.
— Рәсми сығыштарҙан һуң төрлө илдәрҙең вәкилдәре үҙенең туған телендә ҡаҙаҡ шағирының һәм уға арнап яҙылған шиғырҙарҙы уҡып ишеттерҙе, — тип хәбәр итте Әхәт Сәлихов. — Ултырыштарҙа симпозиумда ҡатнашыусылар төрки телдәрҙән төрки телдәргә тәржемә итеүҙәге ҡыйынлыҡтар тураһында докладтар тыңланы, артабан оҫталыҡ класы үтте.
Ойоштороусылар ҡунаҡтарға төрөк һәм ҡаҙаҡ коллективтарының концерттарынан, документаль фильм ҡарауҙан, Анталияның Бурса ҡалаһына экскурсиянан торған мәҙәни программа ла тәҡдим итте.


text:
Муниципалитеттар эшҡыуарлыҡты үҫтереүгә миллион һумға тиклем ярҙамға дәғүә итә ала
БР Эшҡыуарлыҡ һәм сауҙа буйынса дәүләт комитеты 2010 йылға иҫәпләнгән Республика бәләкәй һәм урта эшҡыуарлыҡ субъекттары үҫеше программаһы сиктәрендә сираттағы конкурс үткәрә. Был юлы ул республиканың муниципаль берәмектәренең муниципаль программаһы сараларына ярҙам итеүгә субсидия билдәләүгә ҡағыла.
Конкурста Башҡортостан Республикаһының муниципаль райондары һәм ҡала округтары ҡатнашасаҡ. Биреләсәк суммалар бизнесын яңы башлаған бәләкәй эшҡыуарлыҡ субъекттарын субсидиялауға иҫәпләнгән. Субсидия күләме бер миллион һумдан ашмаҫҡа тейеш.
Эшҡыуарлыҡ һәм сауҙа буйынса дәүләт комитетының матбуғат хеҙмәтенән хәбәр итеүҙәренсә, дәүләт ярҙамының был төрө буйынса бюджеттан берлектә финанслау күләменең бер нисә үҙенсәлеге бар. Ҡала округы өсөн ул, мәҫәлән, 50 процент тәшкил итһә, республиканың башҡа муниципаль берәмектәре өсөн – 70 процент.
Документтар 5 июлгә тиклем түбәндәге адрес буйынса ҡабул ителә: Өфө, Пушкин урамы, 95.


text:
Мәктәп уҡыусыларына тимер юл транспортында йөрөүгә ташлама һаҡланасаҡ
«Рәсәй тимер юлдары» асыҡ акционерҙар йәмғиәте мәктәп уҡыусыларына алыҫ араға йөрөүсе поездарҙың плацкарт һәм дөйөм вагондарында юл йөрөүгә 2011 йылдың 1 ғинуарынан ташламаларҙы шул килеш ҡалдыра.
Куйбышев тимер юлының Башҡортостан бүлексәһе матбуғат секретары Рөстәм Ғөбәйҙуллиндың хәбәр итеүенсә, кисәге көндән алып алыҫ араға йөрөүсе поездарға 2011 йылдың 1 ғинуарында ҡуҙғалыу датаһы менән билеттар һатыла башлаған.
«Рәсәй тимер юлдары» асыҡ акционерҙар йәмғиәте һәм «ФПК» асыҡ акционерҙар йәмғиәте («Рәсәй тимер юлдары» асыҡ акционерҙар йәмғиәтенең бүлендек ойошмаһы) башланғыс дөйөм, төп дөйөм, урта (тулы) дөйөм белем биреү программаһы буйынса дәүләт һәм муниципаль белем биреү учреждениеларында көндөҙгө форма буйынса уҡыған уҡыусыларға «ФПК» асыҡ акционерҙар йәмғиәтенең ил эсендә йөрөгән поездарында плацкарт һәм дөйөм вагондарҙа йөрөүгә билеттың тулы хаҡының 50 проценты күләмендә ташлама бирергә ҡарар иткән. Ташлама фирма поездарына һәм тиҙ йөрөүсе поездарға ҡағылмай.
50 процент ташлама менән юл йөрөү документтарын алыу өсөн билет кассаһына уҡыусылар белешмәһен күрһәтергә кәрәк буласаҡ.
Был положение РФ Хөкүмәтенең ҡарар ҡабул итеүенә тиклем ғәмәлдә буласаҡ.


text:
Төбәк парламентарийҙары «Рәсәй Федерацияһында мәғариф тураһында»ғы законға ете төҙәтмә индерҙе
«Рәсәй Федерацияһында мәғариф тураһында»ғы Федераль закон ҡабул ителгәндә БР Дәүләт Йыйылышы – Ҡоролтай менән индерелгән ете төҙәтмә хупланды. Республика парламентарийҙары «Рәсәй Федерацияһында мәғариф тураһында»ғы Федераль закон проектына йәмғеһе 17 төҙәтмә индерҙе.
Урындағы бюджеттарға субвенциялар биреү юлы менән муниципаль мәктәптәрҙә балаларға өҫтәмә белем биреүҙе тәьмин итеүгә хоҡуҡ буйынса төҙәтмә закон менән нығытылды. Бында, биналарҙы төҙөк хәлдә тотоуға сығымдар һәм коммуналь сығымдарҙан тыш, хеҙмәт хаҡын түләү, дәреслектәр һәм пособиелар, белем биреү саралары, уйындар, уйынсыҡтар һатып алыу инә, тип хәбәр иттеләр БР Дәүләт Йыйылышының матбуғат хеҙмәтенән.
Йәнә бер төҙәтмә муниципаль белем биреү ойошмаһын ҡайтанан ойоштороу йәки ябыу тәртибен анығыраҡ формалаштырыуға бәйле. Һөҙөмтәлә мәғариф учреждениеһын ябыу тураһындағы ҡарар ҡабул ителгәндә халыҡ фекере иҫәпкә алынасаҡ. Федераль парламент был тәҡдимде лә хупланы.
Шулай уҡ БР Дәүләт Йыйылышының инвалид балалар өсөн юғары уҡыу йорттарына уҡырға ингәндә ташламаларҙы һаҡлап ҡалыуға ҡағылышлы һәм башҡа төҙәтмәләре ҡабул ителде.
«Рәсәй Федерацияһында мәғариф тураһында»ғы Федераль закон 2013 йылдың 1 сентябренән үҙ көсөнә инә.